Адыгэ Хэку Таймс: Мэлъылъфэгъум и 9 цIыфэу хэкIодагъэхэр Хъурцэм агу къыщагъэкIыжьых.\nМэлъылъфэгъум и 9 цIыфэу хэкIодагъэхэр Хъурцэм агу къыщагъэкIыжьых.\nМэлъылъфэгъум и 9 Хъурцэм щыхагъэунэфыкIы лъэпкъ зыкIыныгъэм, зэгурыIоныгъэм, къэралыгъом ишъхьафитныгъэ фэбэнэныгъэм ямафэ. I989 илъэсым мы мафэм къалэу Тбылыс игупчэ къыдэкIгъэгъэ цIыфхэр Советыдзэм зэхифхэрэ бэхэр хэкIодэгъагъэх. ЦIыфхэу, аныхьэу ныбжьыкIэхэу, бзылъфыгъэхэу къыдэкIыгъагъэхэр къэралыгъом ишъхьафитныгъэ фэбанэщтыгъэх. КъызэратхырэмкIэ, зэкIэмкIи цIыф нэбгырэ мини I0 фэдиз щыIагъ зэхахьэм.\nЦIыфхэу хэкIодагъэхэр нахьыбэрэмкIэ зэрылIыкIыгъэхэу, уплъэкIукIохэм къызэратхыжьыгъэу къэбар лъыгъэIэс амалхэм къызэратхрэмкIэ, цIыфыбэ зэхэтэу пчэгум икIыжьыщтыгъэхэр Iужъоу зэхэт зэрэхъугъэм къыхэкIэу бэмэ жьы зэрамыгъотыгъэм пай. Ар джыри къыгъэхьылъагъэу ары, цIыф купхэм дзэкIолIхэм къахадзэгъэгъэ нэпс къыкIэзгъэкIрэ пкъыгъохэм, фэшъхьаф дзэ пкъыгъохэм.\nТбылыс игупчэ мэлылъфэгъум и 9 цIыфыбэ щэзэрэугъои, ахэмэ цIыфэу хэкIодагъэхэр агу къагъэкIыжьы.\nФитыныгъэ радиом игущыIэгъугъэ Хъурцэм щыщ Лиа мэлъылъфэгъум и 9 пчэгоу зао къызщыхъугъэм щыIагъ. Такъикъ I5 иIагъэу зэоныгъэр къежьэнымкIэ сэ сакъыIукIыжьгъагъ ащ, ыгу къэкIыжьы бзылъфыгъэм. Ау си блэгъэ кIэлэ ныбжьыкIэр ащ хэкIодагъ. Илъэс къэс мы мафэм Лиерэ иIахьылъхэмрэ Тбылыс игупчэу къэхъу-къашIэр къызыщыхъугъэм макIох:\n- Мэлылъфэгъум и 9 тэркIэ мэфэшху. Сыда пIомэ Тбылыс зао щыIагъ. А мафэм тхьамыкIэгъошхо къыщыхъугъ. КIэлэ ныбжьыкIи пшъэшъэ ныбжьыкIи зэутэкIныгъэм хэкIодэгъагъэх. СиIахьыл кIэлэ ныбжьыкIэу илъэс I9 зыныбжьыгъэр ащыгъум къэлэ пчэгум щаукIыгъагъ. НыбжьыкIэхэр заощтыгъэхэп, емызэгъ зэхахьэ ашIыгъагъ ныIэп. Урысыдзэхэр къыдахьэхи зао къашIыгъагъ. СиIахьыл кIалэу хэкIодагъэр медицинэм феджэщтыгъэ. Сигъунэгъу кIэлэ ныбжьыкIэхэу зэхахьэм хэлэжьэгъагъэхэм агу зэIыхьэ къафэкIогъагъ, ау псэоу къэнэжьыгъэх. Мэлылъфэгъум и9 пэпчъ тэ пчэгоу сабыйхэр зыхэкIодагъэм тэкIо, остыгъэ щыхэтэгъанэ.\nФитыныгъэ радиом игущыIэгъугъэ къалэу Тбылыс щыпсэурэ Аллэ къеIо ыгу къеоу пчэгум зэрэмыкIошъурэр:\n- Мыр тхьамыкIэгъуагъ. Сабыйхэр, бзылъфыгъэхэр хэкIодагъэх. Сэ мы мафэм пчэгум сыдэкIышъурэп, Iоф сэшIэшъ.\nФитыныгъэ радиом игущыIэгъугъэ хъурцэрысэу Мари елъытэ мы мафэм угу гупсэфэу къызэримыгъанэрэр:\n- Мы мафэр шIэжь маф. Сыда пIомэ мэлылъфэгъум и 9 Хъурцэм ишъхьафитныгъэ фэбанэхэрэ хэкIодагъэх. Ахэр джы дэдэм къэралыгъом ишIуагъэшхо рагъэкIыщтыгъагъэ. Тэри тиунагъокIэ цIыфхэр тыгу къэтэгъэкIыкIых, сыда пIомэ фэхыгъэх шъхьафитныгъэм, зэфэныгъэм фэбанэхэрэ.


Мэкъуогъум и 8-р – социальнэ IофышIэм и Маф | Адыгэ Макъ\nМэкъуогъум и 8-р – социальнэ IофышIэм и Маф\nАдыгэ Республикэм исоциальнэ лъэныкъо щылажьэхэу лъытэныгъэ зыфэтшIыхэрэр!\nЦIыфхэр социальнэу ухъумэгъэнхэр къэралыгъом зэрихьэрэ политикэм изылъэныкъо шъхьаIэхэм ащыщ. А политикэм ишIуагъэкIэ цIыфхэм яконституционнэ фитыныгъэхэр ухъумагъэ мэхъух, обществэм щыщ пстэуми мылъкоу ящыкIагъэр агъоты, ясоциальнэ Iофхэм язытет нахьышIу мэхъу.\nСоциальнэ IофышIэхэр хэмытхэу цIыфхэм социальнэ IэпыIэгъу тэрэз пфягъэгъотыщтэп. ШъуиIоф хэшIыкIышхо зэрэфышъуиIэм, шъугу цIыфхэм зэрафызэIухыгъэм, гукIэгъушхо зэрэшъухэлъым яшIуагъэкIэ Адыгеим щыпсэухэу чIыпIэ зэжъу ифэхэрэм къиныгъохэр зэпачын алъэкIы, зэкIэри зэрафэукIочIыщтымкIэ ахэм яцыхьэ нахь зытелъыжь мэхъу.\nЦIыфхэр республикэм социальнэу щыухъумэгъэнхэм чанэу шъухэлажьэ, технологие пэрытхэр шъогъэфедэх, фэIо-фашIэу жъугъэцакIэрэмэ ахэхъо зэпыт.\nГуетыныгъэ фышъуиIэу шъузэрэлажьэрэм, Iофэу шъузыфэгъэзагъэм шъузэрэфэшъыпкъэм афэшI лъэшэу тызэрэшъуфэразэр шъотэIо.\nНыбджэгъу лъапIэхэр, псауныгъэ пытэ, щыIэкIэ-псэукIэ дэгъу шъуиIэнэу, IофышIоу ешъухьыжьэрэ пстэуми гъэхъагъэхэр ащышъушIынэу шъуфэтэIо!


20 | In Your Language\nHome » Adyghe » 03 Luke » 20\nposted by derDaniel on Mon, 06/14/2010 - 09:30\nДжурт тхьаматэхэр Хьисэ итетыгъо къезытыгъэмкІэ\n(Маттэ 21:23-27; Марк 11:27-33)\nМафэ горэм Тхьэм иунэшхо чІэтэу, Хьисэ цІыфхэм Тхьэм игущыІэхэр аригъашІэхэзэ, къэбарышІур аригъэІущтыгъэ. Джащыгъум дин пэщэшхохэмрэ Тэурат егъэджэкІо пащэхэмрэ нахьыжъхэр ягъусэхэу къыбгъодахьэхи къеупчІыгъэх:\n2–КъытаІу, мы Іофхэр пшІэнхэу фитыныгъэр тыда къыздипхыгъэр, е ахэр пшІэнхэу тетыгъор хэта о къыозытыгъэр?\n3 –Сэри шъо зы Іоф горэкІэ сышъоупчІыщт,– ариІожьыгъ Хьисэ. –ПэгъокІ къысэшъут. 4Иуан цІыфхэр ыумэхъынхэу хэта къэзыгъэкІуагъэр, цІыфхэр ара, хьауми Тхьэр ара?\n5 –«Тхьэр ары Иуан къэзыгъэкІуагъэр», тІомэ, «Адэ, сыд пае Иуан къыІуагъэхэр шъушІошъ мыхъугъэха?» къыІожьыщт,– аІозэ, ахэр зэупчІыжьыгъэх. 6–Ау «ЦІыфхэр ары къэзыгъэкІуагъэхэр», тІомэ, цІыф пстэури мыжъохэмкІэ къытаохэзэ, таукІыщт, сыда пІомэ Иуан пегъымбарэу зэрэщытыгъэр ашІошъ мэхъу.\n7Арыти, –Иуан къэзыгъэкІуагъэр тшІэрэп,– къаІуагъ.\n8 –Ащыгъум сэри шъосІощтэп, мы Іофхэр сшІэнхэу фитыныгъэр къыздисхыгъэр,– ариІожьыгъ Хьисэ.\nСэнэшъхьэшІэ бзаджэхэм яхьылІэгъэ гъэсэпэ тхыдэр\n(Маттэ 21:33-46; Марк 12:1-12)\n9ЕтІанэ Хьисэ цІыфхэм мы гъэсэпэ тхыдэр афиІуатэу ыублагъ:\n-ЛІы горэм сэнэшъхьэ хатэ ыгъэтІысхьи, сэнэшъхьашІэ* горэхэм аІэкІилъхьагъ. Ащ нэужым хымэ хэгъэгу горэм бэрэ къэтынэу кІуагъэ. 10Сэнэшъхьэ пычыжьыгъор къызэсым, исэнэшъхьэ Іахьэ къыратыжьынэу сэнэшъхьашІэхэм адэжь зы унэІут горэ ыгъэкІуагъ. Ау сэнэшъхьашІэхэр унэІутым къеохи, ІэнэкІэу къатІупщыжьыгъ. 11 Хатэр зием етІани зы унэІут горэ ыгъэкІуагъ, ау ащи къеохи, лые къырахи, ІэнэкІэу къатІупщыжьыгъ. 12ЕтІани ящэнэрэ унэІут горэ ыгъэкІуагъ. Ари къауІи, къыд афыжьыгъ.\n13 –Джащыгъум сэнэшъхьэ хатэр зием къыІуагъ: «Сыда сшІэщтыр? Сэ шІу слъэгъурэ скъо кІасэр згъэкІон. Ащ лъытэныгъэ къыфашІынкІи мэхъу».\n14–Ау сэнэшъхьашІэхэм хатэр зием ыкъо залъэгъум, зэупчІыжьхи зэраІожьыгъ: «Мыры сэнэшъхьэ хатэр къызыфэнэжьыщтыр. Ар тэжъугъэукІи, сэнэшъхьэ хатэр тэ къытфэнэжьыщт». 15 Арэущтэу сэнэшъхьэ хатэм къыдадзыжьи къаукІыгъ.\n–Сэнэшъхьэ хатэр зием сыда ахэмэ аришІэщтыр?– къыпигъэхъожьыгъ Хьисэ. 16–Ар къэкІонышъ, сэнэшъхьашІэхэр ыгъэкІодынхэшъ, сэнэшъхьэ хатэр нэмыкІхэм аІэкІилъхьащт.\n–Тхьэм ерэмыд!– къаІуагъ цІыфхэм ар зызэхахым.\n17 Ау Хьисэ ахэмэ яплъи къыІуагъ:\n–Ащыгъум мы гущыІэхэу Тхьэм игущыІэ тхыгъэхэм арытхэм* сыда къарыкІырэр:\n«Унэ зышІыхэрэм зэрамыпэсэу чІадзыжьыгъэ\nмыжъо лъэпсэ дэдэу унэм фэхъугъ»?\n18–А мыжъом тефэрэр къызэпкъыриутыщт, ау зытефэрэр мыжъом ыщытІэщт.\n20:9 сэнэшъхьашІэхэр – сэнэшъхьэ хатэм щылажьэхэрэр ары.\n20:17 Тхьэм игущыІэ тхыгъэхэм арытхэр – еплъ Сэбур (Псалтыр) 118:22 (урыс библиемкІэ 117:22).\n19Тэурат егъэджэкІо пащэхэмрэ дин пэщэшхохэмрэ Хьисэ мы гъэсэпэ тхыдэр ежьхэм яхьылІагъэу къызэриІотагъэр къагурыІуагъэти, а сыхьат дэдэм Хьисэ къаубытынэу пылъыгъэх, ау цІыфхэм ащыщынэщтыгъэх.\nХьакъулахь ахъщэм ехьылІагъ\n(Маттэ 22:15-22; Марк 12:13-17)\n20Арыти, Тэурат егъэджэкІо пащэхэмрэ дин пэщэшхохэмрэ Хьисэ еплъакІощтыгъэх, къуалъхьэкІи ащэфыгъэхэу, шъыпкъагъэ зиІэ цІыфхэм афэдэу тхьагъэпцІыгъэкІэ зызышІырэ цІыф куп фагъэкІуагъэх. Хьисэ хэкум ипщэу тетыгъор зиІэм ыІэ ІэкІагъэхьаным пае, зы гущыІэ горэм тыраубытэнэу гугъэщтыгъэх. 21 Ахэр Хьисэ къеупчІыгъэх:\n–Дин гъэсакІу, о шъыпкъагъэр къызэрэпІорэри, цІыфхэм шъыпкъагъэр зэрябгъашІэрэри тэшІэ. ЦІыфхэм ятеплъэ уемыплъэу, цІыф пстэури уизэфэдэхэу щытых, шъыпкъагъэм тетэуи Тхьэм игъогу цІыфхэм яогъашІэ. 22Кайсарым* хьакъулахь ахъщэр етты хъущта, мыхъущта?\n23 Ау Хьисэ ахэмэ ятхьагъэпцІыгъэ гу лъитагъэти ариІуагъ:\n–Сыд пае сыхэжъугъэукъонэу шъупылъа? 243ы динар* ахъщэ сэжъугъэлъэгъу. Хэта зисурэт мыщ итыри, хэта зыцІэ мыщ тетхагъэри?\n–Кайсарыр ары,– къаІуагъ ахэмэ.\n25 –Ащыгъум Кайсарым иер Кайсарым ешъутыжь, Тхьэм иери Тхьэм ешъутыжь,– ариІуагъ Хьисэ.\n26Арэущтэу цІыфхэм апашъхьэ гущыІэ горэм щытыраубытэнэу алъэкІыгъэп, пэгъокІэу Хьисэ аритыгъэри агъэшІагъозэ заушъэфыгъ.\n20:22 Кайсар – а лъэхъаным, Хьисэ къызэхъу нэужым я 14-37 илъэсхэм къакІоцІ, Тиверый зыцІэр Рим Кайсарэу щытыгъ.\n20:24 динар – ар лэжьакІом имэфапкІэщтыгъ.\nСаддукейхэр лІагъэхэм якъэтэджыжьын ехьылІагъэу Хьисэ къызэреупчІыгъэхэр\n(Маттэ 22:23-33; Марк 12:18-27)\n27 Саддукейхэу* лІагъэхэр къызэрэтэджыжьыщтхэр зышІошъ мыхъухэрэм ащыщхэу заулэ Хьисэ къыбгъодахьэхи къеупчІыгъэх:\n28–Дин гъэсакІу, пегъымбар Мусэ мырэущтэу къытфитхыгъ:* «ЛІы горэм ышы лІэу, бын имыІэу шъуз къыкІэнмэ, ышы унагъо фишІыным пае, а лІым шъузабэр къыщэжьын фае». 29Джы зэкъошибл щыІагъ. Ахэмэ ащыщэу апэрэм шъуз къыщагъ, ау бын къыкІэмынэу дунаим ехыжьыгъ. 30ЯтІонэрэми а шъузыр къыщэжьыгъ. Ащи бын къыкІэмынэу дунаим ехыжьыгъ. 31 Ящэнэрэми а шъузыр къыщэжьыгъ. Ащ фэдэуи яблэнэрэм нэс бын къакІэмынэу зэкІэри дунаим ехыжьыгъэх. 323эпстэуми ауж дэдэу шъузыри дунаим ехыжьыгъ. 33Джы лІагъэхэр къызытэджыжьхэкІэ, хэта зишъузыщтыр ар? Сыда пІомэ блыми шъузэу яІагъэшъ ары.\n34–Джырэ цІыфхэм къащэх ыкІи дэкІох,– ариІожьыгъ Хьисэ ахэмэ. 35 –Ау лІагъэхэм къахэтэджыкІыжьынхэшъ, адрэ дунаим щыпсэунхэу зифэшъуашэхэм шъуз къащэжьыщтэп, лІыми дэкІожьыщтхэп. 36Ахэр мэлэІичхэм афэдэх, лІэн алъэкІыжьыщтэп ыкІи лІагъэхэм къахэтэджыкІыжьыгъэхэшъ, Тхьэм ибынхэу щытых. 37Ау лІагъэхэр къызэрэтэджыжьыщтхэр пегъымбар Мусэми нафэу къыгъэлъэгъуагъ. Сыда пІомэ пэнэ куандэм икъэбар* Тэурат хабзэм зэрыт чІыпІэм ыдэжь ит пегъымбар Мусэ Тхьэу Зиусхьаным «Ибрахьими, Исхьакъи, Якъуби я ТхьэкІэ» зэреджэрэр. 38Ащ къикІырэр Тхьэр псэухэмрэ лІагъэхэу зыфаІохэрэмрэ я Тхьэу зэрэщытыр ары; сыда пІомэ ежьым ыдэжькІэ пстэури псэух.\n39Хьисэ ар къызеІом, Тэурат егъэджэкІо пащэхэм ащыщхэу заулэмэ къаІуагъ:\n20:27 Саддукейхэр – дин пащэхэм ащыщхэу, диным пылъхэу зы тхьаматэ купэу щытыгъэх. Ахэмэ тхылъ лъапІэхэу алъытагъэхэр Тэурат хабзэм ит тхылъитфыр ары ныІэп.\n20:28 Пегъымбар Мусэ мырэущтэу къытфитхыгъ – еплъ Пегъымбар Мусэ ятфэнэрэ тхылъэу ытхыгъэм 25:5-6.\n20:37 пэнэ куандэм икъэбар – еплъ Пегъымбар Мусэ ятІонэрэ тхылъэу ытхыгъэм 3:2-6.\n–Дин гъэсакIу, дэгъоу къэпІуагъ.\n40ЕтІанэ ащ нэмыкІыкІэ Хьисэ къеупчІыжьынэу хэти тегушхуагъэп.\nМэссихь хэта зыкъор?\n(Маттэ 22:41-46; Марк 12:35-37)\n41 Ащ дэжьым Хьисэ ахэмэ ариІуагъ:\n–Мэссихь* Даутэ ыкъоу сыдэущтэу аІонэу хъугъа? 42, 43Сыда пІомэ ежь Даутэ мыщ фэдэу къызэриІуагъэр Сэбурым итба:*\nО уипыйхэр лъэгукІэтын пфэсшІыхэфэ,\nсэ сиджабгъукІэ къызготІысхь»?\n44–Ежь Даутэ Мэссихь «Си ЗиусхьанкІэ» еджэ,–къыпигъэхъожьыгъ Хьисэ. –Арэу зыхъукІэ, сыдэущтэу Мэссихь Даутэ ы Къоу хъура?\nХьисэ Тэурат егъэджэкІо пащэхэм ямысагъэ къызэрэхигъэщыгъэр\n(Маттэ 23:1-36; Марк 12:38-40; Лука 11:37-54)\n45 ЦІыф пстэури Хьисэ къедэІухэ зэхъум, игъогу рыкІохэрэм ариІуагъ:\n46–Тэурат егъэджэкІо пащэхэм шъуафэсакъ. Ахэмэ шъошэ кІыхьэхэр ащыгъхэу къакІухьаныр якІас. ЗэІукІэхэми ежьхэм аІэхэм цІыфхэр ащырагъэбэунхэр шІу алъэгъу. Синэгогухэм цІыфхэр защызэІукІэхэкІи, ешхэ-ешъошхохэм адэжьи тхьэмэтэ тІысыпІэхэр аубытынхэри шІу алъэгъу. 47 Шъузабэхэм яунэхэри къатырахых. ЦІыфхэм зыкъарагъэгъэшІэгъоным пае, ятхьэлъэІухэр агъэкІыхьэх. Тхьэм ахэмэ яфэшъуашэ инэу аригъэпщыныжьыщт.\n20:41 Мэссихь – еплъ 2:26.\n20:42-43 Сэбурым итба – еплъ Сэбур (Псалтыр) 110:1 (урыс библиемкІэ 109:1).\n‹ 19 up 21 ›


Непэ — Урысые печатым и Маф — Адыгэ макъ\nНепэ — Урысые печатым и Маф\nСэнэхьатэу зэригъэгъотыгъэм ишIогъэшхо къекIы\nКъэбархэм яугъоин, якъыдэгъэкIын, ахэр цIыфхэм алъыгъэIэсыгъэным, республикэм, хэгъэгум, дунаим къащыхъурэ хъугъэ-шIагъэхэм афэгъэхьыгъэ къэбархэр аIэкIэгъэхьэгъэнхэм афэгъэзагъэхэр зэкIэ мы мэфэкIым зэрепхых.\nРеспубликэ гъэзетэу «Советскэ Адыгеим» пшъэдэкIыжь зыхьырэ исекретарэу Татьяна Дубовик зимэфэкI хэзгъэунэфыкIыхэрэм ащыщ. ИIофшIэнкIэ пшъэрылъэу, гупшысэу, гухэлъэу иIэхэм афэгъэхьыгъэу ащ гущыIэгъу тыфэхъугъ.\n— Татьяна, апэрапшIэу журналистикэ сэнэхьатым укъызэрэфэкIуагъэм, редакцием апэрэ лъэбэкъоу щыпшIыгъэхэм тащыбгъэгъозагъэмэ дэгъугъэ…\n— Шъыпкъэу пIон хъумэ, сэ журналист сэнэхьатым сыфеджагъэу щытэп. ФилологиемкIэ факультетыр къэсыухыгъ, урысыбзэмкIэ ыкIи литературэмкIэ кIэлэегъэджэ сэнэхьатыр зэзгъэгъотыгъ. Арэу щытми, Iофэу згъэцакIэрэр бзэм фэгъэхьыгъэшъ, сэнэхьатэу сызфеджагъэр лъэшэу къысшъхьапэжьы. ОшIэ-дэмышIэу гъэзетым сыкъыIухьанэу хъугъэ. Редакциеу «Советскэ Адыгеим» корректор фаехэу зызэхэсэхым сыкъэкIуагъ. Илъэс зэкIэлъыкIохэм корректорэу Iоф сшIагъэу мы IэнатIэр къысфагъэшъошагъ.\n— Сыда уипшъэрылъ хахьэхэрэр?\n— Журналистхэм къатхыгъэхэм Iоф адэсэшIэ, сяджэ, хэукъоныгъэу хашIыхьагъэхэр сэгъэтэрэзыжьых, сурэтэу текстым къекIущтхэр къэсэгъотых. Ахэр зэкIэ хьазыр зыхъукIэ сиIофшIэгъухэр сигъусэхэу компьютерымкIэ версткэ тэшIы, нэкIубгъохэр тэгъэхьазыры, нэужым тхьапэм тетэдзэ.\n— IофшIэныр шIу плъэгъу хъумэ ащ гу- кIуачIэу хаплъхьэрэм мэхьанэшхо иI. Пчэдыжьым уиIофшIэн сыдэущтэу ебгъажьэра?\n— Пчэдыжь къэс тиIофшIэн «летучкэкIэ» етэгъажьэ. Редактор шъхьаIэм тыригъусэу неущ фэдэм къыдэкIыщт гъэзет номерым итыщтхэм татегущыIэ.\nНэужым корректорхэр тигъусэу журналистхэм ятхыгъэхэм тяджэ, ахэр нэкIубгъоу зэрытыщтхэр тэгъэнафэ. НэкIубгъохэр къызытырадзэ нэуж редактор шъхьаIэр етэгъэплъыжьы. Ащ Iизын къызытитыкIэ гъэзет тхьапэхэр типографием къыщыхаутынэу тэгъэхьы. Джары тиIофшIэн зэрэзэхэщагъэр.\n— Редакцием укъызыIохьэм апэдэдэ IофшIэнэу бгъэцэкIагъэр угу къэкIыжьа?\n— Ары, дэгъоу сыгу къэкIыжьы (мэщхы Татьянэ). Корректорэу IофшIэныр зесэгъажьэм сишIэныгъэ аушэтыным пае хэутыгъэ тхыгъэр къысатыгъ ыкIи ащ седжэни, хэукъоныгъэу хэтхэр къыхэзгъэщынхэ фэягъэ. Ащ седжи, хэукъоныгъэхэри къызыхэсэгъэщым агу сырихьыгъ ыкIи IофшIапIэм саштагъ. Ау мы IэнатIэр къызысфагъэшъуашэм сыгукIэ нахь сыщынагъ. Сыда пIомэ, пшъэдэкIыжьэу ащ пылъыр дэгъоу къызгурыIощтыгъэ. Арэу щытми, мэкIэ-макIэзэ мафэ къэс уесэ. ТIэкIу къины хъугъагъэр гъэзетым итеплъэ (дизайн) зызэблэтэхъур ары. Ащыгъум къытшIошIыщтыгъэ тызэрэфаем фэдэу тхыгъэхэр тфимыгъэфэжьынхэу. ЗэкIэмэ анахь шъхьаIэр къиным ущымыщынэу, мурадэу зыфэбгъэуцужьыгъэм уфэкIоныр ары.\n— УиIофшIэн бгъэцэкIэнымкIэ сыд фэдэ лъэныкъом анахь мэхьанэшхо ептыра?\n— АпэрапшIэ Интернетыр щымыIэу Iоф пшIэныр къин къысщэхъу. Сыда пIомэ, тиIофшIэн ащ лъэшэу епхыгъ. Тызыфэе къэбарыр зэкIэ Интернетым инэкIубгъохэм къарытэхы. Джащ фэдэу сурэтыр сайтым къитхын фаеу чIыпIэ тиуцоу къыхэкIы. Ащ нэмыкIэу къэбар «стыр» къызихьэкIэ ащ улъыплъэн ыкIи ащ ишъыпкъапIэ зыщыбгъэгъозэни, ар зэгъэфагъэу гъэзетым къибгъэхьан фае. ГущыIэм пае, ЛIышъхьэм, Мыекъопэ къэлэ администрацием, нэмыкI ведомствэхэм ясайтхэр тинэплъэгъу идгъэкIыхэрэп. Журналистхэм къатхыгъэхэм хэукъоныгъэ хэтэу гъэзетым къимыхьаным фэшI, сайтхэм талъэплъэ, къэбар шъыпкъэр зэтэгъашIэ.\n— Сыда анахьэу уиIофшIэнкIэ кIуачIэ къыозытырэр?\n— АпэрапшIэ кIуачIэ къысэзытырэр сэнэхьатэу зэзгъэгъотыгъэр сиIофшIэнкIэ къызэрэсшъхьапэжьырэр ары. Тхыгъэхэм сяджэжьы хъумэ филологэу сызэреджагъэм ишIогъэшхо къысэкIы ыкIи ащ сегъэгушхо.\n— Татьяна, о уишIошIыкIэ, уиIэнатIэ къина? Арэу олъытэмэ сыда ар къины къэзышIырэр?\n— Къины къэзышIырэр къэбар зэфэшъхьафхэм уащыгъозэн, ахэр пщымыгъупшэхэу ренэу пшъхьэ зэрилъынхэ фаер ары. ГущыIэм пае, журналистым организацием ыцIэ е ащ ипащэ ылъэкъуацIэ тэрэзэу къытхыгъэмэ ренэу ууплъэкIужьын фае. Джащ фэдэ къабз, тарихъ мэхьанэ зиIэ тхыгъэхэр. Зыгорэм тегуцафэ зыхъукIэ тарихълэжьхэм, хэшIыкI фызиIэхэм зафэдгъазэу мэхъу. ЕтIани къины къэзышIырэр журналистым итхыгъэ ухэIэбэжьыныр, бгъэтэрэзыжьыныр ары. Тхыгъэр нахь гъэшIэгъонэу цIыфхэм апашъхьэ иплъхьаным пае уахътэ ебгъэхьызэ ащ хэгъэхъожьынхэр фэпшIынхэ фаеу мэхъу. Мыщ дэжьым къыдэплъытэнэу щыт журналистым ащ икIуачIэ зэрэхилъхьагъэр. Ау апэрапшIэ тызэгупшысэрэр гъэзетым еджэхэрэм нахь ашIогъэшIэгъонэу тхыгъэр щытын зэрэфаер ары. ЕтIани тхыгъэ пэпчъ къызытегущыIэрэр зэфэшъхьаф. Лъэныкъо пстэуми уащыгъозэн фаеу мэхъу.\n— КъыIухьэгъакIэ журналистхэм сыдэущтэу упчIэжьэгъу уафэхъура? Сыд фэдэ гущыIэхэмкIэ зафэбгъазэ пшIоигъуа?\n— Ренэу яшIэныгъэ хагъэхъонэу, тхылъым нахьыбэрэ еджэнхэу, кIэу къежьэрэм ренэу зыщагъэгъозэнэу ясэIо. Сыда пIомэ, урысыбзэр зы чIыпIэ итэп. Непэ гущыIэр зэратхырэм неущ фэмыдэжьэу къыхэкIы. Интернетым иамалхэм зызэраушъомбгъугъэм къыкIэлъыкIоу гущыIакIэу тищыIэныгъэ къыхэхьагъэр бэ хъугъэ. Арышъ, ащ ренэу улъыплъэн фае. Зы щысэ къэсхьын. БэмышIэу тигъэзет гущыIэу «колл-гупчэм» хьарыфэу зы «л» хэтэу къызыхэтэутым, гъэзетеджэхэм ар хэукъоныгъэу алъыти, зыкъытфагъэзагъ. Джащыгъум урысыбзэмрэ филологиемрэ икафедрэ тыщыкIэупчIи, хэукъоныгъэр дгъэтэрэзыжьыгъ. Арышъ, акъылым ренэу хэбгъэхъон, бгъэлэжьэн фае.\n— КъызэрэпIуагъэу, гъэзетеджэхэр къышъулъэплъэх, шъуагъэтэрэзыжьэуи къыхэкIы. Ащ фэдэхэм шъугу ябгъэрэба?\n— Хьау, тыгу ябгъэрэп. Сыда пIомэ, лъэшэу тигуапэ мэхъу гъэзетым зэреджэхэрэр. Ау къясIомэ сшIоигъо закъор лъэшыщэу зыкъытшIуамыгъэнэнэу ары. Тэри тыцIыф, тыхэукъоуи мэхъу. Ау къакIохэу е къытфытеохэу тихэукъоныгъэхэр къытаIомэ, ар зэрэдэдгъэзыжьыщтым тыпылъ. ТапэкIи ащ фэдэ хэукъоныгъэхэр тымышIыжьынхэм Iоф дэтэшIэ. Арышъ, тигъэзетеджэхэм тафэраз. Нахьыбэ тигъэзет еджэхэ къэсми, тэри гуетыныгъэу фытиIэм нахь хэхъощт.\n— IофшIэным нэмыкIэу угукIэ сыда узыфэщагъэр?\n— Мы уахътэм сурэттехыным фэщагъэ сыхъугъ. Тыдэ сыкIуагъэми гъэшIэгъон горэм сылъэхъу. Анахьэу тыкъэзыуцухьэрэ дунаим идэхагъэ, къэгъагъэхэм, сипшъэшъэжъые атесхынхэу сикIас. Апэ телефонымкIэ сурэтыр тесхыщтыгъэ. Нэужым симэфэкI мафэм сиIофшIэгъухэм сурэт зэрэтырахырэр къысфащэфыгъ. Ащ щегъэжьагъэу сурэттехыным ишъэфхэм защысэгъэгъуазэ. Тесхыхэрэр редакцием Iутхэм агу рихьи, Iофэу сшIэрэм дакIоу сурэттехыныри дэзгъэцэкIэнэу сытырагъэгушхуагъ. Арышъ, шIыкIэ амалыкIэу щыIэхэр къызыфэзгъэфедэхэзэ, сайтым къитымыхэу, гъэзетым иуцощт сурэтхэр тесэхых. Къыздэхъоу бэмэ алъытэ, сэри сегугъу. Ащ нэмыкIэу «скрапбукингым» сыфэщагъ. Сурэт зыдэлъ альбомхэр сIэкIэ сэгъэкIэракIэх. Блокнотхэм телъхьэхэр афэсэшIых, IэшIу-IушIухэм къэгъэгъэ Iэрамхэр ахэсэшIыкIы.\n— Татьяна, уипшъэшъэжъыеу Вероникэ уигъусэу ренэу зекIо шъокIо, чIыпIэ дахэхэр къэшъокIухьэх. ТапэкIэ хэт фэдэ хъу пшIоигъуа уипшъашъэ?\n— Ары, Вероникэ сэ сфэдэу зекIоныр икIас. Тиамал елъытыгъэу тикъэралыгъо ичIыпIэ дахэхэм тэкIо. Сипшъэшъэжъые я 4-рэ классым щеджэ, сурэтшIыным фэIаз, ащ нэмыкIэу къэшъоным фэкъулаеу художественнэ еджапIэм кIуагъэ. Мы сэнэхьатыр къыхэпхын фае сIоу ныбжьи езгъэзыщтэп. Ау щыIэныгъэм чIыпIэ тэрэз къыщыхихынэу сеушъыищт, ащкIэ сыдэIэпыIэщт. СэркIэ анахь шъхьаIэр насыпышIо орэхъуи ары. Хэтрэ ныкIи ащ нахь тхъагъо щыIэп.\n— ТапэкIэ гупшысэу уиIэхэм, узыкIэхъопсыхэрэм тащыгъэгъуазэба?\n— СиIахьыл гупсэхэр псаухэу, узынчъэхэу бэрэ сиIэнхэу ары. Сэ Красноярскэ краим сыкъыщыхъугъ, сигупсэхэр зэкIэ ащ щэпсэух. Вероникэ сигъусэу илъэс къэс ахэм адэжь тэкIо, зэтэгъэлъэгъух. Бэмэ уакIэхъопсын плъэкIыщт, уни, машини уиIэнэу уфэещт. Ау анахь шъхьаIэу сэ слъытэрэр къиныр зыщыщыр умышIэу, уузынчъэу упсэуныр ары. Чаныгъэ къызыхэбгъафэу улажьэмэ адрэ пстэури зэбгъэгъотынхэ плъэкIыщт.\n— УиIофшIэгъухэм сыдэущтэу уафэлъаIомэ пшIоигъуа?\n— Ренэу гъэзетыр щыIэнэу, къыдэкIынэу ары. Тхыгъэ гъэшIэгъонхэр къыхаутыхэзэ ятворческэ гъэхъагъэхэм ахагъахъонхэу, узынчъэхэу, яунагъохэм адатхъэхэу щыIэнхэу сафэлъаIо.\nПредыдущая ИлъэсыкIэм тызэжэщт зэхъокIыныгъэхэр\nСледущая Анахь дэгъухэр къыхагъэщыгъэх


АБЗЭР IЭПЫIЭГЪУ АФЭХЪУЩТ\nТыркуем къикIыгъэхэ тилъэпкъэгъухэу хэкум зыщызыгъэпсэфырэмэ Адыгэ Республикэм и Премьер-министрэу КъумпIыл Мурат аIукIагъ. ЗэдэгущыIэгъоу зэдыряIагъэм республикэм иминистрэхэр, общественнэ организациемэ ялIыкIохэр хэлэжьагъэх.\nЗэхахьэр пэублэ гущыIэкIэ къызэIуихыгъ Тыркуем къикIыгъэ купым иIофхэм апылъэу, Дунэе Адыгэ Хасэм игъэцэкIэкIо куп хэтэу МэщфэшIу Нэдждэт. Ащ зэрэхигъэунэфыкIыгъэу, тилъэпкъэгъухэм республикэр ашIогъэшIэгъон, къэзыгъэзэжьы зышIоигъохэри ахэтых.\nПремьер-министрэу КъумпIыл Мурат хьакIэмэ ягухэлъ-гупшысэмэ защигъэгъозагъ. ЗэIукIэм хэлэжьагъэх Адыгэ Республикэм культурэмкIэ иминистрэу Чэмышъо Гъазый, АР-м гъэсэныгъэмрэ шIэныгъэмрэкIэ иминистрэу Беданыкъо Рэмэзан, Адыгеим лъэпкъ IофхэмкIэ IэкIыб къэралхэм ащыпсэурэ тилъэпкъэгъумэ адыряIэ зэпхыныгъэхэмкIэ ыкIи къэбар жъугъэм иамалхэмкIэ и Комитет итхьаматэу ЖакIэмыкъо Вячеслав, республикэ Адыгэ Хасэм итхьаматэу Хьэпэе Арамбый, общественнэ организациехэм япащэхэу СтIашъу Яхьер, Едыдж Мэмэт, нэмыкIхэри.\nАдыгабзэр зымышIэхэрэр Тыркуем къикIыгъэхэм ахэтых. Ар къыдилъыти, КъумпIыл Мурат министрэу Беданыкъо Рэмэзан зыфигъэзагъ, ящыкIэгъэ литературэр аIэкIигъэхьанэу риIуагъ. Культурэм ехьылIэгъэ зэпхыныгъэхэр гъэпытэгъэнхэм, лъэпкъ Iофыгъомэ, нэмыкIхэми адэлэжьэщтых Чэмышъо Гъазыйрэ ЖакIэмыкъо Вячеславрэ.\nТилъэпкъэгъумэ хэкум къагъэзэжьыным фэшI хабзэм икъулыкъушIэмэ ямызакъоу, общественнэ организациехэри Iофым хэлэжьэщтых. Ар зэрэлъагъэкIотэщт шIыкIэми тегущыIагъэх.\nТыркуем къикIыгъэ купым ипащэу, япсэупIэ и Адыгэ Хасэ итхьаматэу Хьагъундэкъо Яшар адыгабзэкIэ IупкIэу къэгущыIагъ. Республикэм ипащэмэ зэрафэразэр ариIуагъ.\nХэкум къэкIожьыгъэхэ Едыдж Мэмэт, Хъодэ Аднан, Чэтэо Ибрахьим, МэщфэшIу Нэдждэт, СтIашъу Яхьем, нэмыкIхэми Тыркуем къикIыгъэмэ хэкум ищыIакIэ къыфаIотагъ, къэзыгъэзэжьы зышIоигъомэ яфэIо-фашIэхэр гъэцэкIэгъэнхэм фэшI лъэхъаным диштэрэ Iофыгъомэ атегущыIагъэх.\nХьакIэмэ нэпэеплъ шIухьафтынхэр афашIыгъэх, гуфэбэныгъэ ахэлъэу зэхахьэм къэбархэр къыщызэфаIотагъэх.


Iофтхьабзэу зэхащэщтхэм атегущыIагъэх | Адыгэ Макъ\nСоциальнэ ухъумэным, финансхэм, къэбар жъугъэм иамалхэм афэгъэзагъэхэ министерствэхэм ыкIи ведомствэхэм япащэхэр, радиацием епхыгъэхэ тхьамыкIагъохэм ядэгъэзыжьын хэлэжьагъэхэу зэрар зэрихыгъэхэм яобщественнэ организациехэм ялIыкIохэр зэхэсыгъом хэлэжьагъэх.\nИлъэс къэс мэлылъфэгъум и 26-м тихэгъэгу агу къыщагъэкIыжьы 1986-рэ илъэсым Чернобыль атом электростанцием къыщыхъугъэ тхьамыкIагъор. Мыщ епхыгъэхэ шIэжь Iофтхьабзэхэу республикэм щызэхащэщтхэм, радиацием шъобж хэзыхыгъэхэм зэтыгъо ахъщэ тынхэр ятыгъэнхэм, япсауныгъэкIэ ящыкIэгъэ медицинэ уплъэкIунхэр игъом афашIынхэм, нэмыкI Iофыгъохэми къэзэрэугъоигъэхэр атегущыIагъэх.\nПремьер-министрэу Александр Наролиным пэублэ псалъэ къышIызэ, мы тхьамыкIагъор сыдигъуи зэращымыгъупшэщтыр, ащ хэлэжьагъэхэм ягумэкIыгъохэр, яIофыгъохэр къэралыгъо гъэцэкIэкIо къулыкъухэм янэплъэгъу зэрэрамыгъэкIыхэрэр хигъэунэфыкIыгъ.\nЗэIукIэгъум апэрэ Iофыгъоу зыщытегущыIагъэхэр Адыгэ республикэ общественнэ организациеу «Союз Чернобыль» зыфиIорэм шIэжь мафэм ихэгъэунэфыкIынкIэ IофшIэнэу зэрихьагъэр ары. Ар къыIотагъ организацием итхьаматэу Едыдж Юрэ.\n— Чернобыль атом электростанцием иреакторхэм ащыщ къызыуагъэм илъэс 33-рэ тешIагъ, — къыIуагъ ащ. — Радиациер зыхэлъ вещество тонн пчъагъэ километрэ мин заулэкIэ пэIудзыгъэхэ чIыпIэхэм анэсыгъ. Тыкъэзыуцухьэрэ дунаим, экономикэм зэрарышхо ащ къафихьыгъ, радиацием ыпкъ къикIыкIэ нэбгырабэмэ ядунай ахъожьыгъ, нэбгырэ мин пчъагъэмэ япсауныгъэ зэщигъэкъуагъ. Аварием икIэуххэм ядэгъэзыжьын нэбгырэ мин 650-рэ хэлэжьагъ. Ау, гухэкI нахь мышIэми, мы аужырэ илъэсхэм зидунай зыхъожьыхэрэ чернобыльцэхэм япчъагъэ нахьыбэ хъугъэ. Адыгеим щыщ нэбгырэ 290-р ахэм ащыщых.\nСоюзым итхьаматэ къызыщыуцугъэхэм ащыщ социальнэ, медицинэ лъэныкъохэмкIэ зэшIуахыгъэхэ Iофыгъохэр. Ахэр къадэхъунхэм фэшI Адыгэ Республикэм и ЛIышъхьэу КъумпIыл Мурат къызэрадыригъэштагъэмкIэ зэрэфэразэхэр зэIукIэгъум къыщыхагъэщыгъ.\nЕдыдж Юрэ къызэриIуагъэмкIэ, адрэ шъолъырхэм ялъытыгъэмэ, Адыгеим ичернобыльцэхэм яIофхэм изытет бэкIэ нахь дэгъу. Джыри тапэкIэ зэшIуахынхэ фэе Iофыгъохэу къэуцухэрэми ащ ашъхьэ къырихыгъ.\nАР-м лъэпкъ IофхэмкIэ, IэкIыб къэралхэм ащыпсэурэ тилъэпкъэгъухэм адыряIэ зэпхыныгъэхэмкIэ ыкIи къэбар жъугъэм иамалхэмкIэ и Комитет итхьаматэу Шъхьэлэхъо Аскэр къызэриIуагъэмкIэ, шIэжь мафэм фэгъэхьыгъэ Iофтхьэбзэ зэфэшъхьафыбэ республикэм имуниципальнэ образованиехэм ащызэхащэщт. Ахэм ащыщых гъэсэныгъэм иучреждениехэм лIыхъужъныгъэм иурокхэу ащыкIощтхэр, класснэ сыхьатхэр, аварием къыкIэлъыкIуагъэхэм ядэгъэзыжьын хэлэжьагъэхэм адашIыщтхэ зэIукIэгъу-зэдэгущыIэгъухэр, фильмэ зэфэшъхьафхэм якъэгъэлъэгъон, нэмыкIхэри. Джащ фэдэу культурнэ ыкIи спорт программэхэр агъэхьазырых. Хабзэ зэрэхъугъэу, мэлылъфэгъум и 26-м хэбзэ къулыкъухэр ыкIи общественнэ организациехэр зыхэлэжьэщтхэ митингхэр муниципалитет пстэуми ащыкIощтых.\nРеспубликэм IофшIэнымкIэ ыкIи социальнэ хэхъоныгъэмкIэ иминистрэу Мырзэ Джанбэч къызэриIуагъэмкIэ, Адыгэ Республикэм и ЛIышъхьэу КъумпIыл Мурат пшъэрылъэу къафигъэуцугъэм диштэу радиацием зэрар зэрихыгъэхэм зэтыгъо ахъщэ IэпыIэгъу арагъэгъотыщт. Ащ фытегъэпсыхьэгъэ шэпхъэ-правовой акт зэхагъэуцуагъ, республикэ бюджетым ищыкIэгъэ мылъкур къыдыхалъытагъ. Радиацием епхыгъэхэ тхьамыкIагъохэм ядэгъэзыжьын хэлэжьагъэхэм, сэкъатныгъэ хэзыхыгъэхэм, зидунай зыхъожьыгъэхэм яшъхьэгъусэхэм, янэ-ятэхэм, ясабыйхэм IэпыIэгъур аIукIэщт. Министрэм къызэриIуагъэмкIэ, ахэм яспискэ аIэкIэлъ. ЛъэIу тхылъ зытхынэу къэмыкIошъущтхэм адэжь социальнэ IофышIэхэр зэрагъэкIощтхэр министрэм хигъэунэфыкIыгъ.\nIофтхьабзэхэу агъэнэфагъэхэр зэкIэ гъэцэкIэгъэнхэ зэрэфаер Александр Наролиным къыIуагъ, ащкIэ пшъэдэкIыжь зыхьыхэрэ ведомствэхэм, структурэхэм яIофшIэн нахь агъэлъэшынэу къафигъэпытагъ.


Адыгэм идунай. Зэхэт Арап ПщыпIэхэр — Адыгэ макъ\nАдыгэм идунай. Зэхэт Арап ПщыпIэхэр\nРедактор 21.07.2020 21.07.2020 КЪЭБАРЫКlЭХЭР\nАдыгэхэр зэрымыс къэралыгъо щыIэжьэпщтын. ЧIыгужъым егъэзыгъэкIэ зылъапсэ щизычыгъэ силъэпкъэгъухэр дунаим щыхэтэкъуагъэх. Илъэс 15 хъугъэшъ IэкIыб хэгъэгухэм ащыпсэурэ адыгэхэм якъэбар гъуазэ сызыфэхъурэр, лъэпкъ зэфэс инхэм сызахэлажьэрэр, къэралыгъуакIэ къызэIусэхы зэпыт.\nЕтIани ахэм зырыз-тIурытIоу унагъохэр арысхэп. IофшIапIэ, еджапIэ, аужыпкъэрэм, шъхьэегъэзыпIэ лъыхъухэу нэбгырэ зытIущэу мэкощыхэшъ, ахэм нэмыкIхэр акIэлъэкIожьых. Куп инкIаехэу, зы лъэпкъ Хасэ зэхаугъоягъэми икъунхэу нэужым зыдэкIогъэхэ къэралыгъуакIэм щэтIэмых. Ащ фэдэу зигугъу къэсшIымэ сшIоигъор Зэхэт Арап ПщыпIэхэр ары. Сыдэущтэу адыгэхэр мы къэралыгъом кощыгъэха? Нэбгырэ тхьапша исыр? Бзэр, хабзэр къаухъумэн алъэкIа? СигущыIэгъоу Чэтэо Марыуан илъэс 14 хъугъэу Эмиратым щэпсэу. ИсэнэхьаткIэ инженер-архитекторэу мэлажьэ, ау бзэ зэгъэшIэным, бзэ зэхэтыкIэм шIогъэшIэгъонэу апылъ, адыгабзэкIэ десэхэр къетых. Интернетым иамалхэр згъэфедэзэ ащ сыдэгущыIагъ. Мы пандемие лъэхъаным IэкIыбым тыкIошъурэп, ау тилъэпкъэгъухэм адэтшIырэ зэпхыныгъэхэр дгъэгъуащэрэп, интернетыр ащкIэ тиIэпыIэгъу.\n— Марыуан, лъэшэу сигуап уахътэ бгъотыгъэу мы зэнкIэ зэдэгущыIэгъум укъызэрэхэлажьэрэмкIэ. Адыгэ хэкум къыбгъодэкIэу Зэхэт Арап ПщыпIэхэм ащыпсэурэ тилъэпкъэгъухэм зэкIэми шIуфэс сэлам фабэ ясэхы. Апэ мы узэу къекIокIырэм ыпкъ къикIэу шъуикъэбар сыкъыкIэупчIэнэу сыфай.\n— Опсэу, Светлан. Сэри сигуапэу тихэку щыпсэухэрэм сэлам фабэ ясэхы. Тыгухэр тэ а лъэныкъом щыIэ зэпыт. Мы Эмиратыр зэфэшъхьафэу пщыпIиблэу гощыгъэ. Ахэм зэкIэми зы хабзэ горэ рагъэкIокIы. Ащ фэшъуашэу тэпсэу мы коронавирусым илъэхъан. Уеплъымэ, тэ тадэжькIэ тIэкIу нахь рэхьат. Арэу щытми, укъекIокIын узыфитыр мафэрэ ары, чэщрэ тишIыхьагъэу тис, пчыхьэ зыхъукIэ зэкIэ агъэпытэ. Тэри, шъыпкъэу пIощтмэ, зыгорэм тыкIонэу тыгуIэрэп, тызфэсакъыжьы.\n— Тилъэпкъэгъу нэбгырэ тхьапша Эмиратым щыпсэурэр? Сыдэущтэу ахэр мы хэгъэгум ифагъэха?\n— Мыщ адыгэу исхэр хэгъэгу зэфэшъхьафхэм къарыкIыхи, лэжьакIо къэкIуагъэхэу ары зэрэщытыр. Сирием нахьыбэр къикIыгъ. Джоланым щыкIогъэ зэо-зэпэуцужьым ыуж тыкъэкIуагъ. Джырэ заом къыхэкIыгъэхэри щыIэх. Джащ фэдэу Иорданием, Тыркуем, Хэкужъми къарыкIыгъэхэр ахэтых. Пстэури IофшIэн лъыхъухэу къэкIуагъэх. ЗэкIэмкIи адыгэ нэбгырэ минитIу фэдиз Зэхэт Арап ПщыпIэм щэпсэу. ЧIыпIэ зэфэшъхьафхэм тадэсэу мыщ тыщэпсэу. Сэ сыздэщыIэм Фуджейра ыцIэр. Сэ сиунагъо нэмыкIэу мыщ зы адыгэ унагъоу Хъуажъхэр щэпсэух. ПщыпIэхэр зэпэчыжьэх, ау тызэхахьэ, тызэкIэлъэкIо. Куп зэхахьэхэри тэшIых, тызэнэсы, нэбгырэ зырызэу зыгорэущтэу тызэIукIэщтыми, амал зэрэдгъотэу, тызэлъэIэсы, унагъохэмкIи тызэлъыкIохэу мэхъу.\nЗагъорэ е Дубаи, Абу-Даби (ахэр анахь кIуапIэх, анахьыбэ зыдэсхэ пщыпIэх) унагъохэмкIэ тащызэфэзы. Унэгъо 40 — 50 фэдизэу къекIуалIэхэу мэхъу. Хъулъфыгъи, бзылъфыгъи, ныбжьыкIи тызэхэтэу мафэхэр зэдэтэгъакIо. Ау джы мы коронавирусым зы цIыф ыгъэхъыерэпышъ, унэмэ тарыс. Узэхэхьан уфитэпышъ, унэм тисэу тшIэщтыр зэкIэ тэшIэ, тэпсэу.\n— Сыд фэдэ IофшIэна жъугъэцакIэхэрэр? Сыд фэдэ сэнэхьата шъуIэкIэлъхэр?\n— Анахьыбэу исхэр инженерых, мыщ илъэс 40-м ехъугъэу щыпсэухэрэр щыIэх. Сэ илъэс 14 хъугъэ сыкъызыкIуагъэр. Сэри сыинженер. Компание горэм сыритхьаматэу сэлажьэ.\n— Дэгъоу адыгабзэ ошIэ.\n— Сирием тыщыпсэу зэхъум, куп инэу тызэхэсыгъ. Джоланым хахьэщтыгъэ Къунейтрэ районым чылэ 13 тыхъухэу, нэмыкI лъэпкъи къытхэмысэу, тиныдэлъфыбзэ дэгъоу дгъэфедэу тызэхэсыгъ. Тыбзи тихабзи щыкIагъэ имыIэу тызэхэтыгъэх. Мэфих заом ыуж ащ тыкъикIи, Шам тыкъэкIуагъ. Ащыгъум сэ илъэс 13 горэ сыныбжьыгъ. Дамаск тыкъызэкIом, къэлэ Iужъум дэсхэм тэ мэкIэ дэдэу такъыхэхьагъэти, зэфэшъхьафэу чIыпIабэмэ татегощагъэу, унагъохэри тIэкIу зэпэчыжьэ хъугъэх, тыкъызхэхьагъэхэми яхабзи ягъэпсыкIи шъхьафыгъэ, ахэм уадимыштэуи упсэушъущтэп. Ябзи нахь къыттекIо хъугъэ. Тыбзэ зэкIакIоу ежьагъ, тихабзэхэри тIэкIу тIэкIэкIыгъэх.\n— О убзэ зэкIэкIуагъэ иIэп.\n— Тэ тицIыкIугъом щегъэжьагъэу адыгабзэ нэмыкIкIэ тыщыгущыIагъэп унэм. Мары мы тыздэс ПщыпIэу Фуджейрэ тизэкъуабзэу тыдэс, къызэрэсIуагъэу, тэщ нэмыкIэу Саудием щылажьэщтыгъэ врач унагъоу Хъуажъхэм анэмыкI зы адыгэ гъунэгъу тиIэп.\n— Ащыгъум о уянэ— уятэмэ адыгабзэр зэрэуагъэшIагъэм фэдэу уикIалэмэ ябгъэшIэшъугъэпщтын?\n— Сэ зы пшъашъэрэ зы кIалэрэ сиIэх. Пшъашъэм дэгъоу ешIэ, ау кIалэм футболыр ешIэ бзэм нахьи. Пшъашъэм ыцIэр Раза, кIалэм ыцIэр Андзор.\n— АдыгэхэмкIэ сыдэущтэу шъузэдэлажьэра, Адыгэ Хасэ шъуиIа?\n— Мы хэгъэгум игъэпсыкIэкIэ, Хасэ хэхыгъэ IэкIыб къэралхэм къарыкIыгъэхэмкIэ зэхэпщэн уфитэп. Адэрэп. Тэ хэхыгъэу зы унэ горэм тыщызэфэсынэуи ащ фэдэу зы чIыпIэ тиIэп. Шъхьаем, зэрэтлъэкIырэмкIэ мы бзэ Iофым пае тызэкъоуцо. Мыщ зы бзылъфыгъэ чан горэ щытиI. ЛIыбзыу Яра. «Эмиратым и Сэтэнайхэр» ыIуи, ащ куп зэхищагъ. А купым зэIукIэгъухэр, адыгэбзэ десэ къэтыпIэхэр къытфегъэпсых. Ярэ университетым щэлажьэ, ахэм агурыIуи, чIыпIэ къаIихи, бэрэскэшхорэ, ежьхэр мылажьэхэ зыхъукIэ, тэ тыкIоти бзэмкIэ щедгъаджэщтыгъэх. Мы сэ сыздэсымрэ Дубаирэ км 270-рэ мэхъу азыфагу. Ау сыдэмышъхьахэу сыкIоти, бзэмкIэ къыщезгъаджэхэти сыкъэкIожьыщтыгъэ. Шъхьаем, мы коронавирусыр къежьи, цIыф зэхахьэхэр хъущтхэп аIуи, ари зэфашIи, тымыкIожьышъу хъугъэ. ЕтIанэ кIо къэтыугупшыси, Ярэ ичаныгъэкIэ, шхапIэ горэм тыгурыIуи, джащ бзэ зэгъэшIэн гупчэ къыщызэIутхыгъ. Ау кафехэм язэфэшIын уахътэри къэси, джы унэмэ тарытIысхьагъэу, онлайн егъэджэнхэр тIэшIых. Программэу «Зум» зыфиIорэмкIэ тхьэмафэм тIо сыхьатитIу фэдизэ бзэр зэтэгъашIэ.\nАщ нэмыкIэуи, видео-зэIукIэ тхьэмафэм зэ тэшIы, ныбджэгъу заулэ бзылъфыгъи хъулъфыгъи тызэхэтэу мы бзэ зэгъэшIэн Iофхэм тарэгущыIэ. Ащ Израилми, Америкэми, Тыркуеми, Иорданиеми ащыщхэр къыхэлажьэх ыкIи зэ усэ хъун, зэ тхыгъэ горэ хъун, къитэдзэхэшъ тыкъяджэ, гущыIэу хэтхэм къарыкIыхэрэр зэхэтэфы.\n— Практикэ шъошIы, ара?\n— Ары, шъыпкъэ дэдэу къэпIуагъ. Ащ фэдэу ары. Ари тхьэмафэм зэ етэгъэкIокIы. КIо зэрэтлъэкIырэмкIэ, джа бзэ ухъумэныр ары тигугъэр. Къыхэзгъэщымэ сшIоигъу, мы бзэр зэзгъашIэхэу нахь гугъу къыфелIыхэу къекIуалIэхэрэр бзылъфыгъэх. Арышъ, зы нэбгырэп бзэр зэдгъашIэрэр. Унагъом едгъэшIагъэу мэхъу, ибынхэми ядгъэшIагъэу мэхъу. Лъэшэу сигуап пымычыхэу, дэгъоу пIалъэм тефэу къекIуалIэх, тызэхэтIысхьэшъ, мыщ фэдэу пIалъэм тефэу етэгъэкIокIы.\n— Ары, ныдэлъфыбзэр нымэ аIушъолъхьэ, ахэм ялъфыгъэхэм ар аIэкIагъэхьажьыныр ары джы пшъэрылъыр. Адыгэ Хэкум укъэкIуагъэу щыта?\n— Адыгэ хэкум зэп сыкъызэрэкIуагъэр. Апэ дэдэ 1986-рэ илъэсым сыкъэкIогъагъ. Сирием Адыгэ Хэсашъхьэми сыхэтыгъ тIогъогогъо. Апэрэу ары сыкъызэрэкIогъагъэр лIыкIоу Хасэм ыцIэкIэ. Къэбэртаем сыкъэкIогъагъ. Налщык мэфипшIэ тыщыIагъ. 1990-ми сыкъэкIуагъ, ащ къыкIэлъыкIорэ илъэсхэми заулэрэ сыщыIагъ. Аужырэу сызыкIуагъэр илъэсищ горэ хъугъэ. Джыри сыкIон фаеу щыт. Мы коронавирусыр зэ зэшIокIымэ, тыкIон. Зы Iоф горэхэр адыкIэ дгъэпсы тшIоигъоу ары тыкъызфакIорэр.\n— Iофыр пIомэ сыд къибгъэкIырэр? Бизнес пая? Лъэпкъ Iоф пая? Хэкум сыд шъузэрэщыгугъырэр? Шъуепхыгъэнэу шъуфая?\n— Тэ тызщыгугъырэр бэ, къыддэхъущтыр тшIэрэп нахь. КъыдгурэIо хабзэри, ащ къинхэри зэрэхэтыр. Мы тызщыпсэурэм къикIыгъэ адыгэхэу, хьазырэу мылъку аIэкIэлъэу зы нэбгырэ заулэмэ унэхэр хэкум щащэфыгъэх, мыщ яIофхэр щаухыхэмэ занкIэу ащ екIужьынхэшъ, ащ щыпсэужьынхэу фаех. Ащ нэмыкIэу мары, сэ паспорт бэшIагъэуи сIыгъ. АдыкIэ зы чIыгу горэ шапсыгъэ къуаджэхэмкIэ Пэнэхэс щытыубытыгъэу, гектар 25-рэ хъоу тIыгъ. Ащ игугъу къэсшIы сшIоигъу. Тэ нэбгырэ заулэ тызэхэтэу хапIэ ащ щыдгъэпсы тшIоигъу. Планхэри зэкIэ хьазырых, гощыгъахэх ыкIи уни 150-рэ тефэнэу, гъогухэри, еджапIэхэри, сабый IыгъыпIэхэри, зыщыджэгущтхэри зэкIэ хэхыгъахэу, план шIыгъахэу тиI а чIыгоу тыубытыгъэмкIэ. Шъхьаем, а чIыгур мэкъу— мэщым тегъэпсыхьагъэу щыт. Тхылъхэр джы чIэтлъхьагъэх ыкIи хъугъахэ фэдэуи къытаIо. Унэ хапIэ хъунэу, мэкъумэщ чIыгоу щымытыжьынэу, унэ тепшIыхьан уфитэу хъуным тежэ. Тэхъутэмыкъое районым Iофхэр щекIокIых, инженерэу Дэрбэ Руслъан Iофыр тфызэрегъакIо. Чылэм дэс кIалэхэри къыддэIэпыIэх. КъаIуагъэр Iофхэр зэшIокIыгъэу ары.\n— Унэхэр шъущэщта? Хьауми шъо шъуарысыщта?\n— Тэщ пай зыкIэтшIыщтхэр. КъэсIуагъэба, пенсие тыкIомэ тихэку тыкъэкIожьы тшIоигъу. Iахь-Iахьэу чIыгур дгощыгъэ унэхэр тетшIыхьанхэу. Ащ Эмиратым исхэм язакъоп хэтыр. Мы проектым хэлажьэх Сирием, Америкэм, Тыркуем, Иорданием ащыщхэри. ЧIыгу Iахь пэпчъ зием ацIэхэри тхыгъэх. Унэу тырагъэуцощтхэр зыфэдэхэри проект шIыгъахэх.\n— Ащыгъум я 2-рэ Мэфэхьаблэ хъущтба? Проект гъэшIэгъон ыкIи тилъэпкъыкIэ тыкъыгъэбаищт.\n— Ары, ащ фэдэ хъущт. КIо шъукъыддеIэ тшIоигъу. Тхьапэхэмрэ сыдрэ нахь шIэхэу зэшIокIынэу. Илъэсрэ ныкъорэ хъугъэ зызекIохэрэр. Iофыр зэпхыгъэр хабзэр ары. ЗэкIэ шапхъэм тетэу тэшIы, ау нахь псынкIаIоу Iофыр зэпыфэгъагъэмэ дэгъугъэ. Дэгъу зэпыфэмэ. Адыгэ унагъохэр зэхэсхэу дахэ хъущт.\n— Марыуан, «Хасэ къызэIутхышъурэп» пIуагъэ, ау зэ тызызэдэгущыIэм, «Черкес культурэ гупчэ фэдэу е урысые культурэ унэ Эмиратым къыщызэIуихыгъагъэмэ, ащ тычIэуцощт» пIогъагъэ. Сыд мы Iофым рыкIорэр?\n— Ахэри типлан. ШъыпкъэмкIэ, ыуж тит. Ау сшIэрэп къыддэхъущтмэ. Урыс консулыр Дубаи щыI. Тэ паспорт зыIыгъэуи бэ къытхэт. Тэ Урысыем тырицIыфы фэд. АщкIэ тыдэгущыIэ. ЯтIуагъ чIыпIэ горэ къытатынэу. Ау ар къызэIупхын зыхъукIэ, бэ ищыкIагъэр, ахъщэрэ сыдрэ. АдыкIэ зыгорэ къэгущыIэгъагъэмэ Хэкум къикIэу, ишIуагъэ къэкIоныгъэу сеплъы. Мы хэгъэгум Урысые лIыкIо гъэIорышIапIэу итым зэ адыгэ кIалэ горэ чIэсыгъ. Лъэшэу тиIэпыIэгъугъ, тыIукIэщтыгъэ. Ау ыгъэзэжьыгъ. Шам Урыс культурэ гупчэ дэтыгъ, ащ адыгэхэм лъэпкъ къашъохэри щызэрагъашIэу, бзэ зэгъэшIэным щыпылъхэу, урысыбзи щызэбгъэшIэшъунэу щытыгъ. Тыфай урысыбзэри тшIэнэу. Хэкум дгъэзэжьымэ ари тищыкIэгъэ дэдэщт. Тэ мы адыгабзэм изэкъуагъэп, тиныбджэгъу горэ Къэбэртаем къыщеджагъэу ащ урысыбзэкIэ тыригъаджэщтыгъэ. Сэри еджэхэрэм сахэтыгъ. Арышъ, а проектыри щыдгъэзыерэп, гугъоу тиIэр ащкIэ кIуасэрэп.\n— Сыдэущтэу нэмыкI Адыгэ Хасэхэм шъуяпхыгъа? НэмыкI хэгъэгухэм арытхэр ары зыфасIорэр. Зэ Дунэе Адыгэ Хасэм изэIукIэ горэм къыщаIогъагъ Эмиратым исхэр къытхахьэхэ ашIоигъу аIуи. Шъыпкъа?\n— Тэ Хасэ тиIэп, арышъ, хабзэм тетэу тяпхыгъэн тлъэкIыщтэп. Тэ тыкъашIэу тырамыгъэблагъэмэ, тыкIошъущтэп. Ау сидыгъокIи тыхьазыр, сыд фэдэу тыхэлэжьэшъумэ, тыкIон, тахэлэжьэн. Сэ заулэрэ Тыркуеми, Германиеми адыгэ бзэ шIэныгъэ конференциехэм сарагъэблэгъагъ. Адыгабзэм сыдэлажьэба. Адыгэ тхакIохэм ятхылъ пчъагъэхэр сэ арапыбзэм ислъхьагъэх. МыщкIэ шъыпкъэм уфаемэ, зы IофыгъуитIу къасIо сшIоигъу. Тэ адыгабзэу тызэреджэрэр джа кириллицэкIэ тхыгъэр ары. Ау хьарыфхэм ахэлэжьыхьэгъэн фаеу сеплъы. ЦIыфхэр тIэкIу пэчыжьэу бзэм зышIыхэрэр гущыIэхэр зэрэкIыхьэхэр ары, ахэр компьютеркIэ зэшIопхышъунэу щытэп. Мэкъэгъэхъыеу хэтхэм ятхыбзэ зэблэхъугъэн фае. Джы «ы» зыфэпIощтхэр, мары «адыг» зыпIокIэ джы «д-м» къыкIэлъыкIорэ мэкъэзещэм тэрэзэу уеджэным пае, хьарыфитIу зэпыпшIэн фае. «Ы-р» джы гущыIэу зыхэмыт щыIэп, тIо-щэ къыхафэуи мэхъу, ар зы тхьабзэ цIыкIукIэ зыгорэущтэу зэхъокIыгъэмэ, гущыIэхэр нахь кIако хъущтых. Мары арапхэми, тыркухэми ащ фэдэхэр яIэх. ГущыIэхэр кIакомэ, нахь псынкIэу укъяджэшъущт. ГущыIэр кIыхьэ хъумэ — апэрэ тхыбзэм уфежьэнышъ, ыужырэм унэсыфэ нэс уегъэпшъы. Ащ фэдэу шIыгъэмэ джадэу ишIуагъэ къэкIощт.\n— ДАХ-р адыгэхэмкIэ зы тхыбзэ тиIэным дэлажьэ. Ар зэхэпхыгъа?\n— Ари дэгъу, къызэрэсIуагъэу, адыгабзэкIэ тхыгъэ тхылъхэр, пшысэхэр арапыбзэм исэгъахьэх. Къэбэртэе IорыIуатэрэ усэрэ, гущыIэм пае, мы уахътэм зэсэдзэкIых. Сэ сыабдзах, ау къэбэртэе псэлъакIэри, тхыкIэри къызгурэIох. ТIэкIу ухаплъэмэ, типсэлъакIэхэр зи зэрэзэтекIырэ щыIэп. ЯкъэIуакIэ тIэкIу зэтекIыми, тIури зы. Ащ фэдэу тхыбзэхэр зэфэдэмэ, ар апэрэ лъэбэкъоу адыгэхэм зы тхакIэ яIэнымкIэ хъущт.\n— Марыуан, гупшысэ гъэшIэгъонхэр къиоIотыкIых. Мы коронавирусыр тыухынышъ, зы фестиваль дахэ горэм тыщызэIукIэнэу сэгугъэ.\n— Джа Дубаи университетым егъэджэнхэр щыдгъакIохэ зэхъум, ащ фэдэ фестиваль ин щытшIыгъагъ. Мы илъэсым икъихьагъугъ ар зытефэгъагъэр. Тиадыгэ ныбжьыкIэхэми адыгэ шъуашэхэр ХэкумкIэ щарагъэдыхи, адыгэ джэгум хэлэжьэгъагъэх. Адыгэ лъэпкъ зэфэс горэ тшIын, ори укъедгъэблэгъэн. Сыд фэдэми тэ мары сидыгъокIи Сирием тызэрисэуи тилъэпкъы ыбзи ихабзи зэрэтлъэкIэу зетхьан тлъэкIыгъ, тызэрэадыгэр тымыгъэгъуащэу, дунаир мыкIодыжьыфэ тыпсэ— ун. Тибзылъфыгъэхэм лъэшэу тащэгугъы, «Эмиратым и Сэтэнайхэм». А купым лъэпкъ шэн-зэхэтыкIэхэр къеIэтыжьых, адыгэ шхынхэр аупщэрыхьых, къундысыу шIыкIэм нэсэу зэрагъэшIагъ, цыр аджы, дышъэ идагъэхэм ауж итых. Чаных лъэшэу.\n— «Адыгэ Республикэм и Сэтэнайхэм» ацIэкIэ ащыгъум «Эмиратым и Сэтэнайхэм» сэлам сфяхыжь.\n— Опсэу. Ежьхэри къыодэIух, уашIэ, арышъ, ясэлам къыосэхыжьы. ТигущыIэ къэтыухыным ыпэкIэ зы закъо къэсIожьынэу сыфай. Европэм, Канадэм е Америкэм мыкIохэу Хэкум къэкIожьыхэмэ, тиадыгэхэм нахь ягуап. Ау лъэпэ мыгъакIор тхьэпэгъэпсыныр ары. Визэ къыдэхынхэр нахь псынкIэ къытфэхъунхэу сэгугъэ. КъэкIожьхэми ахъщэкIэ зыми щыгугъыхэрэп, ежьхэм мылъку аIэкIэлъ, Хэкуми бизнес щашIын, федэ къыфахьын. Ау кIэгъэгушIугъэнхэм пае джа тхьапэ Iофхэр нахь псынкIэ хъугъагъэмэ дэгъугъэ. Тиадыгэхэм я Хэку агъотыжьынэу ары сэ сызэрэлъаIорэр.\nМы зэдэгущыIэгъур Чэтэо Марыуан ФейсбукымкIэ дэсшIыгъ. Нэбгырэ миний фэдиз еплъыгъ. КъыIотагъэр джаущтэу ашIогъэшIэгъоныгъ. Сэ есымытыгъэ упчIэу нэужым къагъэхьыжьыгъагъэхэм ащыщ — сыд фэдэ адыгэ лIакъуа Зэхэт Арап ПщыпIэхэм ащыпсэухэрэр? Марыуан къызэритхыжьыгъэм— кIэ Хъутхэр, Бырсырхэр, Жылэкъохэр, Хъымыщхэр, Тыгъужъхэр, Къэрданэхэр, Кощбайхэр, Нэпсэухэр, Теуцожьхэр, Емзэщхэр, ЛIыбзыухэр, Дыдыхъухэр, Iэпыщхэр, КIэрэфхэр, Баикъохэр, КIэдэкIуайхэр, Тыухэр, Цэйхэр, Мэкъуаохэр, Iэпэзаохэр, Хъуажъхэр, Гъыщхэр, Бэгъхэр, Тхьэркъуахъохэр, МэщфэшIухэр, Мэлгощхэр, Уджыхъухэр, Вэрэкъохэр, Чэтаохэр щэпсэух. Мыщ фэдиз лъэкъуацIэмэ сяджэ зэхъум, Адыгеир Эмиратым кощыжьыгъэу къысшIошIыгъ. Тхьэм дахэкIэ я Хэку къехьыжьых.\nПредыдущая Nehirlerimizin temizliği memnun edici boyutta


Редактор 07.11.2019 07.11.2019 КЪЭБАРЫКlЭХЭР\nУФ-м ПенсиехэмкIэ ифонд АР-мкIэ и Къутамэ и ГъэIорышIапIэу Теуцожь районым щыIэм къуаджэу Пэнэжьыкъуае игурыт еджапIэ икIэлэегъаджэхэмрэ иапшъэрэ классхэм якIэлэеджакIохэмрэ джырэблагъэ рагъэблэгъагъэх.\nЗэрэхабзэу, ыпэрапшIэу ахэр кабинет пэпчъ чIащэхэзэ, Iофэу агъэцакIэрэм нэIуасэ фашIыгъэх. Нэужым еджэпIэ классым зэIукIэгъур щылъагъэкIотагъ. ГъэIорышIапIэм испециалистхэм шIокI зимыIэ пенсионнэ страхованиер зыфэдэм, ащ имэхьанэ къаIотагъ, пенсие зэфэшъхьафэу щыIэхэм, уныбжь нэсымэ ар зыфэдэщтыр пэшIорыгъэшъэу зэрэзэбгъэшIэщтым, пенсие уимыIэу укъэмынэным пае пшIэн фаехэм къатегущыIагъэх. Электроннэ шIыкIэм тетэу ПенсиехэмкIэ фондым ифэIо-фэшIэ 54-рэ къызIэкIэбгъэхьан амал щыIэ зэрэхъугъэр ГъэIорышIапIэм иIофышIэхэм къыхагъэщыгъ.\nЗэIукIэгъу ужым пенсиехэм афэгъэхьыгъэ пособиеу «Все о будущей пенсии: для учебы и жизни» зыфиIорэр кIэлэеджакIохэм шIухьафтынэу аратыгъ. ТапэкIэ мыщ фэдэ Iофтхьабзэхэр Теуцожь районым инэмыкI еджапIэхэми ащызэхащэщтых.\nУФ-м ПенсиехэмкIэ ифонд и Къутамэу АР-м щыIэм епхыгъэу пенсие къызыфэкIорэ тинахьыжъхэм ащыщэу нэбгырэ 37-мэ яюбилейхэр мы мазэу тызыхэхьагъэм хагъэунэфыкIыщтых.\nАхэр Хэгъэгу зэошхом хэлэжьагъэх, иветераных е тылым щыIагъэх. ХэбзэшIу зэрэхъугъэу, зимэфэкIхэм УФ-м и Президентэу Владимир Путиныр къафэгушIощт.\nЮбилярхэм янахьыбэм, ахэр нэбгырэ 28-рэ, аныбжь мы мазэм илъэс 90-рэ мэхъу, нэбгыриир 95-м нэсыгъ. Анахьыжъэу лIэшIэгъу ныбжьыр хэзыгъэунэфыкIыщтыр Мыекъуапэ щэпсэу.\nПенсиехэмкIэ фондым и Къутамэу АР-м щыIэм иIофышIэхэри зимэфэкIхэм афэгушIох, япсауныгъэ къыщымыкIэнэу, джыри бэ къагъэшIэнэу афэлъаIох!\nПредыдущая АтекIуагъэр Адыгеим щыщ\nСледущая ИбзэджэшIагъэ еуцолIэжьыгъ


Адыгеим и ЛIышъхьэ провинциеу Дюздже игубернатор IукIагъ | Адыгэ Макъ\nАдыгеим и ЛIышъхьэ провинциеу Дюздже игубернатор IукIагъ\nАвтор: Редакция\t/ 26.04.2019\t/ КУЛЬТУРЭР, КЪЭБАРЫКlЭХЭР, ПОЛИТИКЭР, ЭКОНОМИКЭР\t/\nАдыгеим илIыкIо купэу Тыркуем щыIэм иIофшIэгъу мафэхэм къадыхэлъытагъэу тыгъуасэ провинциеу Дюздже зэдэгущыIэгъу заулэ щадыряIагъ. Адыгэ Республикэм и ЛIышъхьэу КъумпIыл Мурат Тыркуем ипровинцие игубернаторэу Даылы Зюлькиф мыщ щыIукIагъ.\nЛъэныкъуитIум язэдэлэжьэныгъэ зэрэлъагъэкIотэщтым ахэр тегущыIагъэх. Адыгеим и ЛIышъхьэ провинцием щыпсэурэ адыгэхэм IэпыIэгъу зэрафэхъурэм фэшI губернаторым зэрэфэразэр риIуагъ, гъэсэныгъэм ылъэныкъокIэ зэфыщытыкIэшIоу зэдыряIэхэр лъыгъэкIотэгъэным мэхьанэшхо зэриIэр хигъэунэфыкIыгъ.\n«Фабэу шъукъызэрэтпэгъокIыгъэм пае тхьашъуегъэпсэу. Анкара тызыщэIэми, Дюздже тыкъызэкIоми нэгуихыгъэу шъукъытпэгъокIыгъ, общественнэ организациехэми, хэбзэ къулыкъухэми зэдэлэжьэныгъэу къыддыряIэм зырагъэушъомбгъу зэрашIоигъор зэхэтшIагъ. Тэри джары тызыфаер. Дюздже зэпхыныгъэу дытиIэм зедгъэушъомбгъунэу тыхьазыр. ТизэфыщытыкIэхэм ягъэпытэнкIэ, бизнесым ылъэныкъокIэ тызэзэгъынхэмкIэ адыгэу мыщ щыпсэухэрэм IэпыIэгъушIу къытатын алъэкIыщт», — хигъэунэфыкIыгъ КъумпIыл Мурат.\nЛъэныкъуитIуми амалэу яIэхэр икъоу зэрагъэфедэн фаер Адыгеим и ЛIышъхьэ къыхигъэщыгъ. ХэгъэгуитIум япащэхэм 2019-рэ илъэсыр культурэмрэ туризмэмрэ я Илъэсэу зэралъытагъэм епхыгъэу Iофтхьабзэу зэрахьэхэрэм чанэу ахэлэжьэнхэ фае.\nПровинциеу Дюздже игубернатор лъэныкъо зэфэшъхьафхэмкIэ Адыгеим зэдэлэжьэныгъэу къыдыряIэм зырагъэушъомбгъу, проектыкIэхэм адэлажьэхэ зэрашIоигъор къыIуагъ. АщкIэ лъэпсэшIу хъущтых Урысыемрэ Тыркуемрэ азыфагу илъ зэфыщытыкIэшIухэр, адыгэхэу мыщ щыпсэухэрэм зэдэлэжьэныгъэ дэгъу зэрэдыряIэр.\n«Тадэжь адыгэ лъэпкъхэм къахэкIыгъэхэр бэу щэпсэух, тэ ахэм лъытэныгъэ афэтэшIы. Адыгэ Хасэм чанэу Iоф ешIэ. Ахэм ящыкIэгъэ амалхэр ятэгъэгъоты. Адыгэхэм Дюздже хэхъоныгъэ егъэшIыгъэным, тизэдэлэжьэныгъэ гъэпытэгъэным яIахьышIу хашIыхьэ», — хигъэунэфыкIыгъ Даылы Зюлькиф.\nЗэдэгущыIэгъум икIэух Адыгеим и ЛIышъхьэ къызэрэхигъэщыгъэмкIэ, мы зэIукIэр пIэлъэ кIыхьэм телъытэгъэ зэпхыныгъэ Тыркуем дэшIыгъэным фэIорышIэщт. ЦIыфхэм ящыIэкIэ-псэукIэ нахьышIу шIыгъэным тегъэпсыхьэгъэ предложение гъэшIэгъонхэмрэ проектхэмрэ лъэныкъуитIуми яIэх.


Автор Тема: делаю из дерева для оформления и хранения находок (Прочитано 16214 раз)\nRe: делаю из дерева для оформления и хранения находок\n« Ответ #90 : 19 Ноября 2017, 20:15:06 »\nВы не можете просматривать изображения. Пожалуйста, зарегистрируйтесь или войдите (154.5 кБ, 645x484 - просмотрено 107 раз.)\nВы не можете просматривать изображения. Пожалуйста, зарегистрируйтесь или войдите (114.62 кБ, 615x461 - просмотрено 77 раз.)\nВы не можете просматривать изображения. Пожалуйста, зарегистрируйтесь или войдите (143.23 кБ, 615x461 - просмотрено 91 раз.)\n« Ответ #91 : 11 Декабря 2017, 00:13:45 »\nВы не можете просматривать изображения. Пожалуйста, зарегистрируйтесь или войдите (132.54 кБ, 461x615 - просмотрено 95 раз.)\nВы не можете просматривать изображения. Пожалуйста, зарегистрируйтесь или войдите (144.66 кБ, 461x615 - просмотрено 95 раз.)\nВы не можете просматривать изображения. Пожалуйста, зарегистрируйтесь или войдите (141.12 кБ, 461x615 - просмотрено 106 раз.)\nВы не можете просматривать изображения. Пожалуйста, зарегистрируйтесь или войдите (155.62 кБ, 461x615 - просмотрено 68 раз.)\nВы не можете просматривать изображения. Пожалуйста, зарегистрируйтесь или войдите (120.95 кБ, 615x461 - просмотрено 74 раз.)\n« Ответ #92 : 11 Декабря 2017, 16:48:56 »\nЛака мало... надо еще больше\n« Ответ #93 : 23 Декабря 2017, 01:45:21 »\nВы не можете просматривать изображения. Пожалуйста, зарегистрируйтесь или войдите (136.6 кБ, 615x461 - просмотрено 92 раз.)\nВы не можете просматривать изображения. Пожалуйста, зарегистрируйтесь или войдите (134.32 кБ, 615x461 - просмотрено 79 раз.)\nВы не можете просматривать изображения. Пожалуйста, зарегистрируйтесь или войдите (283 кБ, 922x692 - просмотрено 78 раз.)\nВы не можете просматривать изображения. Пожалуйста, зарегистрируйтесь или войдите (296.77 кБ, 922x692 - просмотрено 83 раз.)\nВы не можете просматривать изображения. Пожалуйста, зарегистрируйтесь или войдите (344.66 кБ, 922x692 - просмотрено 66 раз.)\nВы не можете просматривать изображения. Пожалуйста, зарегистрируйтесь или войдите (280.67 кБ, 922x692 - просмотрено 75 раз.)\nВы не можете просматривать изображения. Пожалуйста, зарегистрируйтесь или войдите (297.96 кБ, 922x692 - просмотрено 76 раз.)\nВы не можете просматривать изображения. Пожалуйста, зарегистрируйтесь или войдите (269.31 кБ, 922x692 - просмотрено 75 раз.)\n« Ответ #94 : 14 Июня 2018, 02:25:14 »\nВы не можете просматривать изображения. Пожалуйста, зарегистрируйтесь или войдите (142.68 кБ, 615x461 - просмотрено 68 раз.)\nВы не можете просматривать изображения. Пожалуйста, зарегистрируйтесь или войдите (125.14 кБ, 615x461 - просмотрено 71 раз.)\nВы не можете просматривать изображения. Пожалуйста, зарегистрируйтесь или войдите (130.55 кБ, 615x461 - просмотрено 65 раз.)\nВы не можете просматривать изображения. Пожалуйста, зарегистрируйтесь или войдите (97.78 кБ, 615x461 - просмотрено 59 раз.)\nВы не можете просматривать изображения. Пожалуйста, зарегистрируйтесь или войдите (140.47 кБ, 615x461 - просмотрено 64 раз.)\nВы не можете просматривать изображения. Пожалуйста, зарегистрируйтесь или войдите (147.03 кБ, 615x461 - просмотрено 64 раз.)\nВы не можете просматривать изображения. Пожалуйста, зарегистрируйтесь или войдите (150.61 кБ, 615x461 - просмотрено 59 раз.)\nВы не можете просматривать изображения. Пожалуйста, зарегистрируйтесь или войдите (162.46 кБ, 615x461 - просмотрено 51 раз.)\n« Ответ #95 : 26 Июля 2018, 00:13:45 »\nВы не можете просматривать изображения. Пожалуйста, зарегистрируйтесь или войдите (133.55 кБ, 615x461 - просмотрено 64 раз.)\nВы не можете просматривать изображения. Пожалуйста, зарегистрируйтесь или войдите (111.75 кБ, 615x461 - просмотрено 57 раз.)\nВы не можете просматривать изображения. Пожалуйста, зарегистрируйтесь или войдите (94.64 кБ, 615x461 - просмотрено 50 раз.)\nВы не можете просматривать изображения. Пожалуйста, зарегистрируйтесь или войдите (128.98 кБ, 615x461 - просмотрено 52 раз.)\nВы не можете просматривать изображения. Пожалуйста, зарегистрируйтесь или войдите (117.91 кБ, 615x461 - просмотрено 65 раз.)\nВы не можете просматривать изображения. Пожалуйста, зарегистрируйтесь или войдите (138.12 кБ, 615x461 - просмотрено 67 раз.)\nВы не можете просматривать изображения. Пожалуйста, зарегистрируйтесь или войдите (98.33 кБ, 615x461 - просмотрено 58 раз.)\n« Ответ #96 : 07 Ноября 2018, 12:17:04 »\nВы не можете просматривать изображения. Пожалуйста, зарегистрируйтесь или войдите (442.22 кБ, 922x692 - просмотрено 46 раз.)\nВы не можете просматривать изображения. Пожалуйста, зарегистрируйтесь или войдите (166.2 кБ, 615x461 - просмотрено 65 раз.)\nВы не можете просматривать изображения. Пожалуйста, зарегистрируйтесь или войдите (144.46 кБ, 615x461 - просмотрено 44 раз.)\nВы не можете просматривать изображения. Пожалуйста, зарегистрируйтесь или войдите (120.48 кБ, 615x461 - просмотрено 48 раз.)\nВы не можете просматривать изображения. Пожалуйста, зарегистрируйтесь или войдите (131.1 кБ, 615x461 - просмотрено 41 раз.)\nВы не можете просматривать изображения. Пожалуйста, зарегистрируйтесь или войдите (133.13 кБ, 615x461 - просмотрено 46 раз.)\n« Ответ #97 : 07 Ноября 2018, 12:28:27 »\nВы не можете просматривать изображения. Пожалуйста, зарегистрируйтесь или войдите (344.66 кБ, 922x692 - просмотрено 95 раз.)\n« Ответ #98 : 07 Ноября 2018, 14:04:10 »\n« Ответ #99 : 07 Ноября 2018, 15:47:16 »\n« Ответ #100 : 09 Ноября 2018, 01:16:00 »\nВы не можете просматривать изображения. Пожалуйста, зарегистрируйтесь или войдите (179.32 кБ, 615x461 - просмотрено 46 раз.)\nВы не можете просматривать изображения. Пожалуйста, зарегистрируйтесь или войдите (155.44 кБ, 615x461 - просмотрено 36 раз.)\nВы не можете просматривать изображения. Пожалуйста, зарегистрируйтесь или войдите (154.21 кБ, 615x461 - просмотрено 58 раз.)\nВы не можете просматривать изображения. Пожалуйста, зарегистрируйтесь или войдите (165.71 кБ, 615x461 - просмотрено 71 раз.)\n« Ответ #101 : 10 Ноября 2018, 19:22:19 »\nВы не можете просматривать изображения. Пожалуйста, зарегистрируйтесь или войдите (192.74 кБ, 615x461 - просмотрено 62 раз.)\nВы не можете просматривать изображения. Пожалуйста, зарегистрируйтесь или войдите (152.72 кБ, 615x461 - просмотрено 50 раз.)\nВы не можете просматривать изображения. Пожалуйста, зарегистрируйтесь или войдите (178.61 кБ, 615x461 - просмотрено 54 раз.)\n« Ответ #102 : 17 Ноября 2018, 16:31:35 »\nВы не можете просматривать изображения. Пожалуйста, зарегистрируйтесь или войдите (184.88 кБ, 615x461 - просмотрено 50 раз.)\nВы не можете просматривать изображения. Пожалуйста, зарегистрируйтесь или войдите (193.08 кБ, 615x461 - просмотрено 46 раз.)\nВы не можете просматривать изображения. Пожалуйста, зарегистрируйтесь или войдите (136.61 кБ, 615x461 - просмотрено 41 раз.)\nВы не можете просматривать изображения. Пожалуйста, зарегистрируйтесь или войдите (161.6 кБ, 615x461 - просмотрено 66 раз.)\nВы не можете просматривать изображения. Пожалуйста, зарегистрируйтесь или войдите (182.55 кБ, 615x461 - просмотрено 45 раз.)\nВы не можете просматривать изображения. Пожалуйста, зарегистрируйтесь или войдите (137.2 кБ, 615x461 - просмотрено 44 раз.)\n« Ответ #103 : 18 Ноября 2018, 16:03:15 »\n« Ответ #104 : 30 Декабря 2018, 07:55:07 »\nВы не можете просматривать изображения. Пожалуйста, зарегистрируйтесь или войдите (198.61 кБ, 553x738 - просмотрено 32 раз.)\nВы не можете просматривать изображения. Пожалуйста, зарегистрируйтесь или войдите (166.93 кБ, 553x738 - просмотрено 26 раз.)\nВы не можете просматривать изображения. Пожалуйста, зарегистрируйтесь или войдите (124.94 кБ, 615x461 - просмотрено 28 раз.)\nВы не можете просматривать изображения. Пожалуйста, зарегистрируйтесь или войдите (123.11 кБ, 615x461 - просмотрено 20 раз.)\nВы не можете просматривать изображения. Пожалуйста, зарегистрируйтесь или войдите (134.49 кБ, 615x461 - просмотрено 26 раз.)


Home » Adyghe » 03 Luke » 01\nposted by derDaniel on Mon, 06/14/2010 - 09:15\nКЪЭБАРЫШІУР ЛУКА КЪЫЗЭРИIОТАГЪЭР\nМы тхылъыр зыкІэстхыгъэр\nХъугъэ-шІагъэхэу тапашъхьэ щыхъугъэхэм якъэбархэр цІыфыбэмэ атхыжьынхэу пылъыгъэх. 2Ахэмэ атхыгъэхэр цІыфхэу а Іофхэр ублапІэм щегъэжьагъэу нэкІэ зылъэгъугъэхэрэмрэ Тхьэм игущыІэхэм афэлажьэхэрэмрэ къызэрэтаІотэжьыгъэхэм атетэу ары. 3 Арэущтэу сэри мы хъугъэшІэгъэ Іоф пстэуми яублапІэ щегъэжьагъэу сыфэсакъыпэу зысэгъэунэфы ужым, о, лъытэныгъэ зифэшъошэ Феофил*, зэкІэлъыкІоу пфэстхынхэу тесыубытагъ, 4о къыуагъэшІэгъэ Іофхэм яшъыпкъагъэ пшІэным пае.\n1:3 Феофил – Лука мы тхылъыр зыфитхырэр ары, еплъ Апостол. 1:1. Феофил тхьаматэ горэу щытыгъ, Мэссихь ехьылІэгъэ къэбарышІуми щыгъуазэу щытыгъ. Ащ нэмыкІэу Феофил икъэбар зи тиІэп.\nМэлэІич ДжэбраIил умэхъэкІо Иуан къызэрэхъущтыр къызэриІуагъэр\n5Иудей хэкум* ипачъыхьэ Ирод* имафэхэм Зэчрей зыцІэу зы дин пащэ горэ щыІагъ. Ар АвиекІэ заджэхэрэ дин пэщэ купым хэтыгъ. Ишъхьэгъусэ Елизаветэ Хьарун къытехъукІыгъэ цІыфхэм ащыщыгъ. 6ТІуми Тхьэу ЗиусхьанымкІэ шъыпкъагъэ яІэу, иунашъохэмрэ ихабзэхэмрэ атетхэу, зэрагъэмысэн Іоф зи абгъэдэмылъэу псэущтыгъэх. 7 Бын яІагъэп, сыда пІомэ Елизаветэ бын къыхэкІэу щытыгъэп, тІури ныбжькІэ хэкІотагъэхэу щытыгъэх. 83эчрей зыхэт дин пэщэ купыр Тхьэм иунэшхо щылэжьэнэу игъо къызынэсым, Зэчрей дин пащэу Тхьэм ыпашъхьэ Іоф щишІэщтыгъ. 9Дин пащэхэм яхабзэ тетэу пхъэдз зашІым, Зиусхьаным иунэшхо кІоцІ чІэхьанышъ, мэ ІэшІу зыпихырэ уцыр Тхьэм пае ыгъэстынэу Зэчрей къытефагъ. 10Уцыр зыщагъэстын фэе сыхьатыр къызэсым, Зэчрей уцыр ыгъэстыфэкІэ, зэкІэ цІыфхэр Тхьэм иунэшхо щагу Тхьэм щелъэІущтыгъэх.\n11Джащыгъум уц гъэстыпІэм иджабгъукІэ щытэу, Зиусхьаным имэлэІич горэ Зэчрей къыщыфэлъэгъуагъ. 123эчрей ар зелъэгъум, къащти щынэгъэшхо хэфагъ. 13Джащыгъум мэлэІичыр къыдэгущыІагъ:\n–Укъэмыщт, Зэчрей. УилъэІу Тхьэм къызэхихыгъ. Уишъхьэгъусэ Елизаветэ къо къыфэхъущт, ащи Иуан цІэу о фэуусыщт. 14Ар гушІогъошхорэ тхъэгъошхорэ къыпфэхъущт, ар къызэрэхъугъэм пае, цІыфыбэхэри гушІощтых. 15 ЗиусхьанымкІэ лІышхоу щытыщт, сэнэпсымрэ узыгъэутэшъон шъонымрэ яшъощтэп, янэ ышъо зыхидзагъэм щегъэжьагъэуи Тхьэм ы Псэ ЛъапІэ инэу ыгу илъыщт. 16Израил цІыфыбэхэри Зиусхьанэу я Тхьэ игъогу къытыригъэхьажьыщтых. 17Тхьэм ы Псэ ЛъапІэ пегъымбарэу Илясым* ыгу зэрилъыгъэм фэдэу, ащ ыгу илъэу, Иляс кІуачІэ зэриІагъэм фэдэуи кІуачІэ иІэу, Зиусхьаныр къэкІоным ыпэкІэ, ар къэкІощт. Тыхэмрэ къохэмрэ агухэр шIу зэфишIыжьыщтых, Тхьэм\n1:5 Иудей хэкур – зэкІэ Палестинэ хэгъэгур ары.\n1:5 Ирод – Ирод Иныр ары. Хьисэ къэхъуным ыпэкІэ 37-4 илъэсхэм къакІоцІ Израил хэгъэгум зэкІэ ипачъыхьэу щытыгъ.\n1:17 Пегъымбар Иляс – еплъ Пегъымбар Малахие тхылъэу ытхыгъэм 4:5-6.\nемыдэІухэрэри шъыпкъагъэ зиІэ цІыфхэм ягъогу тыригъэхьащтых. Арэущтэу Зиусхьаным фэшъошэ лъэпкъ хъунэу ащ Израил лъэпкъыр ыгъэхьазырыщт.\n18 –Ар зэрэшъыпкъэр сыдэущтэу сшІэщта?– ыІуи, Зэчрей мэлэІичым риІуагъ. –Сэ лІыжъы сыхъугъ, сишъхьэгъуси ныбжькІэ хэкІотагъ.\n19–Тхьэм ыпашъхьэ ит мэлэІичэу ДжэбраIил сэры,– къыриІожьыгъ мэлэІичым. –Мы къэбарышІур осІоным пае, сыкъыбдэгущыІэнэу Тхьэм сыкъигъэкІуагъ. 20Джары, сэ къыосІуагъэр пшІошъ хъугъэпышъ, а зыфэсІогъэ Іофхэр охъухэфэ, умыгущыІэшъоу, бзакоу ущытыщт. Игъо къызысыкІэ, ахэр къэхъунхэ фае.\n21 Ащ нэсыфэ Зэчрей Тхьэм иунэшхо къызэрэчІэмыкІыжьыгъэр цІыфхэм агъэшІагъоу ащ ежэщтыгъэх. 22ЕтІанэ Зэчрей Тхьэм иунэшхо къызычІэкІыжьым, цІыфхэм къадэгущыІэн ылъэкІыгъэп. Джащыгъум Тхьэм иунэшхо зыгорэ къызэрэщыфэлъэгъуагъэр зэхашІыкІыгъ. Зэчрей зыфаер ыІэхэмкІэ къагуригъаІоу, бзакоу къэнагъ.\n23Тхьэм иунэшхо Іофэу щишІэщтыгъэхэм ямафэхэр зытекІыхэм, Зэчрей иунэ ыгъэзэжьыгъ. 24Бащэ темышІэу ишъхьэгъусэ Елизаветэ ышъо сабый хидзагъ, мэзитфыкІи цІыфмэ къахэхьагъэп. 25«Зиусхьаным мыр сэ къысфишІагъ», ыІуагъ ащ. «Мы мафэхэм ынэшІу къысщифэу, цІыфхэмэ апашъхьэ симыгъуагъэ щыстырихыгъ».\nМэлэІичэу ДжэбраIил Хьисэ къызэрэхъущтыр Мерэм къызэрэриІуагъэр\n26Елизаветэ мэзихкІэ лъэрмыхьэу, Тхьэм имэлэІич ДжэбраIил Галилей хэкум* щыщэу, Назарет зыцІэ къалэ горэм* къыгъэкІуагъ. 27 Ар къызфигъэкІуагъэр Мерэм зыцIэ пшхагъэ горэ ары. Юсыф\n1:26 Галилей хэкур – Израил хэгъэгум итемыр лъэныкъо ит. Архелай ышэу Ирод Антипэ зыцІэр а хэкум ипщэу щытыгъ.\n1:26 Назарет зыцІэ къалэр - Галилей псыхъураем икъыблэ цыпэм километр 26-кІэ пэчыжьэу, итыгъэ къохьэпІэ лъэныкъокІэ ит.\nлІэу пачъыхьэ Даутэ къытехъукІыгъэ цІыфхэм ащыщым а Мерэм къыщэнэу ыгъэунэфыгъэу щытыгъ. 28Мерэм зыдэщыІэм мэлэІичыр къакІуи къыІуагъ:\n–ГушІо, о Тхьэм ынэшІу зыщифагъэр, Зиусхьаныр уигъусэ!\n29МэлэІичым къыІуагъэм Мерэм лъэшэу къыгъэгузэжъуагъ, а шІуфэс гущыІэу къыриІуагъэм къикІырэми егупшысагъ.\n30 –Укъэмыщт, Мерэм,– ыІуи, мэлэІичым ащ къыриІуагъ, –Тхьэм ынэшІу къыпщифагъ. 31 О пшъо сабый хидзэнышъ, къо къыпфэхъущт. Ащ Хьисэ* цІэу о фэуусышт. 32Ар цІыфышхоу хъущт, анахь Иным ы КъокІи еджэщтых. Ятэшхо пачъыхьэ Даутэ итІысыпІэ лъапІэ Зиусхьанэу Тхьэм ащ къыритыщт, 33 мыкІодыжьын тетыгъуи Якъубэ ылъэпкъ фыриІэщт. Итетыгъошхуи егъэшІэм кІэух иІэщтэп.\n34 –Ар сыдэуштэу хъуна?– еупчІыгъ Мерэм мэлэІичым. –Сэ пшъэшъэ дэмыкІуагъэу сыщыт.\n35 –Тхьэм ы Псэ ЛъапІэ къыпфехыщт, анахь Иным ыкІуачІи уигъусэщт,– къыриІожьыгъ мэлэІичым. –Арышъ, кІэлэ лъапІэу къэхъущтым Тхьэм ы КъокІэ еджэщтых. 36Мары, уиблагъэ Елизаветэу бын къызхэмыкІынэу зыфаІощтыгъэм ижъышъхьэм ышъо хидзагъэу, джы яхэнэрэ мазэм ит; 37сыда пІомэ Тхьэм ымылъэкІын Іоф зи щыІэп.\n38–Мары, сэ Зиусхьаным сырипщылІ,– къыІуагъ Мерэм. –О зэрэпІуагъэм тетэу къыздэрэхъу.\nЕтІанэ мэлэІичым Мерэм къыгъани, ІукІыжьыгъ.\nМерэм Елизаветэ ыдэжь зэрэкІуагъэр\n39 А мафэхэм Мерэм зигъэхьазыри, Іошъхьэ хэкум щыщэу Иудэ зыцІэ унэгъо лъэпкъыр зыдэс къуаджэ горэм псынкІэу кІуагъэ. 40А къуаджэм зынэсым, Мерэм Зэчрей иунэ ихьи, Елизаветэ шІуфэс рихыгъ. 41 Елизаветэ Мерэм ишІуфэс гущыІэ зызэхехым, сабыеу ыныбэ\n1:31 Хьисэ – а цІэм къикІырэр «цІыфхэр мыкІодхэу Къэзыгъэнэжьырэр» ары.\nилъым зыкъигъэхъыягъ. Джащыгъум Тхьэм ы Псэ ЛъапІэ Елизаветэ ыгу инэу илъ хъуи, 42Елизаветэ мэкъэшхокІэ къыІуагъ:\n–Бзылъфыгъэ пстэумэ анахьи Тхьэм ынэшІу о нахь къыпщифагъ, о пкъы къыхэкІыщт сабыими Тхьэм ынэшІу къыщифагъ. 43 Сэ сыхэт, си Зиусхьан янэ садэжь къэкІонэу? 44 О уишІуфэс гущыІэ сэ стхьакІумэ зынэсым, сыныбэ илъ сабыим гушІуагъокІэ зыкъигъэхъыягъ. 45 Зиусхьаным къыриІуагъэр къехъулІэнкІэ зышІошъ хъугъэр сыхьатмафэ ежьагъ!\nМерэм Зиусхьаным щытхъушхо зэрэфишІыгъэр\n46ЕтІанэ Мерэм къыІуагъ:\n–Сэ спсэкІэ Зиусхьаным ииныгъэ щытхъушхор фэсэшІы,\n47сымыкІодэу сыкъэзыгъэнэжьырэ Тхьэм инэу сыщэгушІукІы,\n48сыда пІомэ Зиусхьаныр ипщылІ тхьамыкІэ нэшІукІэ къеплъыгъ.\nМары, джы щегъэжьагъэу лъэхъан пстэуми яцІыфхэм\nсэ сыхьатмафэ сежьагъэу аІощт,\n49сыда пІомэ ЛъэкІыныгъэшхо ЗиІэм Іоф гъэшІэгъонхэр къысфишІагъэх.\nЕжьым ыцІэр ары лъапІэр.\n50Тхьэм ежь ищынагъо зыгу илъ цІыфхэм гукІэгъу афешІы,\nятэ щегъэжьагъэу ыкъо хиубытэу.\n51 Іоф гъэшІэгъонхэр ыІэкІэ ыгъэхъагъэх,\nпэгагъэ зыгу илъхэр зэбгырифыгъэх.\n52Тетыгъо зиехэм ятІысыпІэхэм къаридзыхыгъэх,\nпэгагъэ зыгу имылъхэр къыІэтыгъэх.\n53ЩыкІагъэ зиІэхэм тынышІухэр аритыгъэх,\nау байхэр ІэнэкІэу къыгъэнагъэх.\n54, 55 ИпщылІэу Израил лъэпкъым кІэлъэплъэ.\nТятэшхохэр къызэригъэгугъагъэхэм атетэу,\nИбрахьимрэ ащ къытехъукІыгъэ цІыфхэмрэ\nгукІэгъу афишІынэу ыгу илъ зэпыт.\n56Елизаветэ дэжь Мерэм мэзищкІэ щыІагъ, етІанэ ядэжь ыгъэзэжьыгъ.\nУмэхъэкІо Иуан къызэрэхъугъэр\n57Елизаветэ илъфэгъу мафэ къэси, къо къыфэхъугъ. 58Елизаветэ игъунэгъухэмрэ иблагъэхэмрэ Зиусхьаным гукІэгъушхо ащ къызэрэфишІыгъэр зызэхахым, Елизаветэ фэгушІуагъэх.\n59Яенэрэ мафэм сабыир сунэт ашІынэу зэрэугъоихэ зэхъум, цІэу ятэ Зэчрей ыцІэ фаусынэу аублагъ. 60 Ау сабыим янэ афидагъэп.\n–Хьау, ащ Иуан ыцІэщт,– ыІуагъ.\n61 –О уиблагъэхэм зи ахэтэп ащ фэдэ цІэ зиІэр, –къыраІожьыгъ ахэмэ.\n62 Ащ нэуж сабыим ятэ ІэкІэ зэхырагъэшІыкІызэ, цІэу фиусынэу зыфаемкІэ еупчІыгъэх. 63Ащ пхъэмбгъу парчэ горэ къахьынэу агуригъэІуагъ. Ар къызахьым, ащ тыритхагъ:\n–Ащ ыцІэщтыр Иуан.\nАхэмэ зэкІэми ар агъэшІэгъуагъ. 64Ардэдэм ыбзэрэ ыбзэгурэ къытІупщыжьхи, Тхьэм щытхъу фишІэу къэгущыІэжьыгъ. 65 Гъунэгъухэу къегъэтІысыкІыгъэхэр зэкІэ щынэгъошхом хэфагъэх, Иудей Іошъхьэ хэкум тыдэкІи а Іофхэри зэкІэ зэлъашІэ хъугъэх. 66А Іофхэр зэхэзыхыгъэ пстэуми ахэр агухэм ралъхьэхэу аІощтыгъ:\n–Мы сабыир сыд фэдэу хъущта?\nСыда пІомэ Зиусхьаным ынэшІу ащ щифагъ.\nЗэчрей ыгу Тхьэм къырилъхьэгъэ гущыІэхэр къызэриІуагъэхэр\n67Тхьэм ы Псэ ЛъапІэ сабыим ятэу Зэчрей ыгу инэу илъ хъуи, мы гущыІэхэр къыригъэІуагъэх:\n68 –Зиусхьанэу Израил и Тхьэ щытхъушхор ий,\nсыда пІомэ ылъэпкъэу Израил нэшІукІэ къеплъи,\n69Тхьэм ежьым фэлажьэрэ пачъыхьэ Даутэ къытехъукІыгъэ\nцІыфхэм ащыщэу лъэкІыныгъэшхо зиІэу,\nтымыкІодэу тыкъэзыгъэнэжьыщтыр къытфигъэкІуагъ,\n70пасэм щегъэжьагъэу ипегъымбар лъапІэхэм агухэм къарилъхьи,\n71 Ащ типыйхэм тащиухъумэу, тымыкІодэу тыкъигъэнэжьыщт,\n72Арэущтэу Тхьэм тятэжъышхохэм гукІэгъушхо къафешІы,\nзэзэгъыныгъэ лъапІэу ежьымрэ тятэжъышхоу Ибрахьимэрэ\nазыфагу гущыІэ пытэкІэ дилъхьагъэри егъэцакІэ.\n73 А гущыІэ пытэр мырыгъэ:\n74 Тэ типыйхэм тыкъаІэкІихыжьыщт,\nщынагъуи тыгухэм арымылъэу, ежьым тыфэлэжьэнэу тигъэлъэкІыщт,\n75 ежьым ыпашъхьэ тигъашІэкІэ гукъэбзагъэрэ шъыпкъагъэрэ тиІэхэзэ.\n76ЕтІанэ Зэчрей къыпигъэхъожьыгъ:\n–О сикІал, анахь Иным урипегъымбарэу аІощт,\nсыда пІомэ Зиусхьаным игъогу бгъэпсынэу ежьым ыпэ укІощт.\n77 О Зиусхьаным ылъэпкъ ебгъэшІэщт, япсэкІодхэр зэрафигъэгъухэрэмкІэ\nахэр мыкІодхэу, Тхьэм къызэригъэнэжьхэрэр.\n78 Ти Тхьэ гукІэгъуныгъэу иІэр ины.\nЕжьыр къыкъокІырэ тыгъэм фэдэу уашъом къикІэу къытфэкІощт,\n79лІэныгъэм ищынагъо хэтхэмрэ шІункІыгъэм хэтхэмрэ атепсэным паий,\nмамырныгъэ гъогум тытыригъэхьаным паий.\n80 Сабыим хахъуи, ыгуи ыпси хэхъуагъ. Израил цІыфмэ апашъхьэ къызщихьащт мафэм нэс шъоф нэкІым щыІагъ.\n‹ 03 Luke up 02 ›


Урысые политическэ партиеу «Единэ Россием» и Адыгэ шъолъыр къутамэ иполитсовет тыгъуасэ, бэдзэогъум и 1-м, игъэкIотыгъэ зэхэсыгъо иIагъ. Ащ хэлэжьагъэх АР-м и Президентэу, партием и Апшъэрэ Совет хэтэу ТхьакIущынэ Аслъан, АР-м и Премьер-министрэу КъумпIыл Мурат, АР-м и Къэралыгъо Совет - Хасэм и Тхьаматэу Анатолий Ивановыр, УФ-м и Къэралыгъо Думэ идепутатэу Хьаджэбыекъо Руслъан, УФ-м и Федеральнэ ЗэIукIэ ФедерациемкIэ и Совет хэтэу Хьащыр Аслъан, партием ичIыпIэ къутэмибгъу яисполкомхэм япащэхэр, нэмыкIхэри.\nАпэрэ Iофыгъоу зэхэсыгъом къыщаIэтыгъэр 2009-рэ илъэсым мэлылъфэгъум и 22-м «Единэ Россием» и Генеральнэ совет и Президиум ыштэгъэ унашъоу УФ-м исубъектхэм язаконодательнэ органхэм, чIыпIэ зыгъэIорышIэжьын органхэм япащэхэм ыкIи ядепутатхэм яхэдзынкIэ мы илъэсым ичъэпыогъу мазэ тикъэралыгъо щызэхащэщт кампанием партиер зэрэфэхьазырым фэгъэхьыгъэм игъэцэкIэн ары. Мыщ ехьылIагъэу къэгущыIагъ партиеу «Единэ Россием» и Адыгэ чIыпIэ къутамэ иполитсовет и Секретарэу Iэщэ Мухьамэд. Ащ къызэрэхигъэщыгъэмкIэ, хэдзынхэу бжыхьэм зэхащэщтхэм партиер ифэшъуашэм тетэу ахэлэжьэным фэшI «Единэ Россием» и Генеральнэ совет чIыпIэ къутамэхэм унэшъо гъэнэфагъэхэр къафишIыгъ. Ахэр игъом гъэцэкIэгъэнхэ зэрэфаем къызэрэугъоигъэхэм анаIэ тыраригъэдзагъ.\nДжащ фэдэу хэдзын кампаниер Адыгеим тэрэзэу щырегъэкIокIыгъэным фэшI партием ичIыпIэ хэдзэкIо штаб\nиструктурэ политсоветым хэтхэм аштагъ. Адыгэкъалэ, Тэхъутэмыкъое ыкIи Мыекъопэ районхэм ащыкIощт хэдзынхэм афэгъэзэгъэщт штабхэм япащэхэр агъэнэфагъэх.\nМыхэм сыд фэдэрэ лъэныкъокIи IэпыIэгъу афэхъунхэм зэрэфэхьазырхэр ТхьакIущынэ Аслъан къыIуагъ.\nЯтIонэрэ Iофыгъоу зэхэсыгъом къыщаIэтыгъэр Адыгеим ичIыпIэ зыгъэIорышIэжьын органхэм зэкIэми «Единэ Россием» идепутат объедине-\nниехэр (фракциехэр) ащыгъэпсыгъэнхэр ары. АщкIэ чIыпIэ политическэ советхэм я Секретарьхэм яIофшIэн нахь агъэлъэшынэу къафагъэпытагъ.\nПовесткэм итыгъэ аужырэ Iофыгъор зыфэгъэхьыгъагъэр непэ партиеу «Единэ Россием» иполитикэ дезыгъаштэхэрэм ясоветхэр гъэкIэжьыгъэнхэр ары. Ахэм ащыщхэу нахь чанэу зыкъэзыгъэлъагъохэрэр партием исатырэ хэуцонхэр ыкIи хэдзынхэм чанэу ахэлэжьэнхэм пае Iоф адэшIэгъэныр пшъэрылъ шъхьаIэхэм ащыщэу къагъэнэфагъ.\nЗэхэсыгъом къыщаIэтыгъэ Iофыгъохэм зэкIэми политсоветым хэтхэр ахэплъагъэх, унэшъо гъэнэфагъэхэри ашIыгъэх.


Адыгэ Хэку Таймс: Лъэсхэу, щытесхэу ыкIи кумисхэу Адыгэ ныпхэр аIыгъэу гъогухэм къарикIощтых\nЛъэсхэу, щытесхэу ыкIи кумисхэу Адыгэ ныпхэр аIыгъэу гъогухэм къарикIощтых\nАдыгэ ныпым имафэ мэлылъфэгъум и 25-м дунаем тет Адыгэ пстэуми хагъэунэфык1ы.\nА мыфэр Адыгэ республикэм мыщ фэдэу къырагъэкIокIыщт:\nСыхьатэ 16.00-м Мыекъуапэ паркым цIыфхэр къыщызэрэугъоищтых. Сыхьатэ 17.00 ахэр лъэсэу къежьэнхи филармонием нэс къэкIощтых. Джащ фэдэу щым тесхэр сыхьатэ 16.00-м чермущкэ хатэм щыIэ къохьлъатэ саугъэтым идэжь къыщызэрэугъоищтых. Сыхьатэ 17.00 ахэр щыхэм атесхэу филармонием нэс къэкIощтых. Джащ фэдэу кум исхэри сыхьатэ 16.00 Мыекъуапэ хахьэрэ чылэу Гавардовскэм къыщызэрэугъоищтых. Сыхьатэ 17.00-м кухэм арисхэу филармонием нэс къакIощтых. Гъогу рикIонхэр заухыхэкIэ филармонием Адыгэ ныпым ехьылIагъэу къыщыгущыIэщтых ыкIи зыгорэхэр къыщагъэлэгъощтых. Ащ нэужьым филармонием Iут утыкум Адыгэ джэгушхо щашIыщт.\nДжащ фэдэу Къэбэртае-Бэлкъар республикэм ыкIи Къэрэщай-Черкес республикэм Адыгэ ныпым имафэ щыхагъэунэфыкIыщт.\nХэхэсым щыIэ Адыгэхэми Адыгэ ныпым имафэ хагъэнэфыкIы. Интернетым къызэрэщатыгъэмкIэ Адыгэ ныпым имафэ хагъэунэфыкIыщ, Тыркуем, Сирием, Иорданием, Израил, Германием, Голандыем, Шведием, Америкэм ыкIи Адыгэхэр нахь макIэу зыщыпсэурэ нэмыкI хэгъэгухэми ары.


Республика Адыгея - Агу къагъэкIыжьыгъэх\nАдыгэ Республикэм и ЛIышъхьэу КъумпIыл Мурат къызэрэригъэблэгъагъэм тетэу Рязань хэкум игубернаторэу Николай Любимовыр Адыгеим къэкIуагъ. Хэгъэгу зэошхом ТекIоныгъэр къызыщыдахыгъэр илъэс 73-рэ зыщыхъурэм епхыгъэ Iофтхьабзэхэм ар ахэлэжьагъ.\nНиколай Любимовыр Адыгеим и ЛIышъхьэ икъоджэ гупсэ щыIагъ. Хэгъэгум ишъхьафитыныгъэ къаухъумэзэ фэхыгъэ къоджэдэсхэм ясаугъэтэу къуаджэу Улапэ дэтым КъумпIыл Муратрэ арырэ къэгъагъэхэр кIэлъыралъхьагъэх.\nШъолъыритIум япащэхэр Хэгъэгу зэошхом щыфэхыгъэ дзэкIолIхэм зы такъикъэ афэшъыгъуагъэх. Ахэм ячIыпIэгъухэр, КъумпIыл Мурат иIахьылхэу зыцIэ мемориальнэ мыжъобгъум тетхагъэхэр ахэтыгъэх. Мамыр лъэхъаным зэкъош къэхалъэм далъхьэгъагъэхэу зихьадэ къупшъхьэхэр къагъотэжьыгъэ якъоджэдэсхэм афэгъэхьыгъэ саугъэтри а комплексым хэхьэ.\nДжащ фэдэу КъумпIыл Муратрэ Николай Любимовымрэ Улапэ щыщ шыухэу Апэрэ дунэе заом хэлэжьагъэхэм ясаугъэт къэгъагъэхэр кIэлъыралъхьагъэх. «Дивизие Iэлым» хэтыгъэ шыухэм ясаугъэт загъэпсыгъэр 2015-рэ илъэсыр ары. Ащ Апэрэ дунэе заом илъэхъан къуаджэу Улапи, Адыгейми ащыпсэугъэхэм лIыхъужъныгъэшхо зэрэзэрахьагъэр къыткIэхъухьэрэ ныбжьыкIэхэм агу къегъэкIыжьы.\nНэужым КъумпIыл Муратрэ Николай Любимовымрэ шъолъыритIумэ зэдэлэжьэныгъэ зэрэзэдыряIэщт лъэныкъохэм алъыIэсыгъэх, ащ пае Адыгэ Республикэм и Правительствэ зычIэт унэм зэдэгущыIэгъухэр щызэдыряIагъэх.\n08.09.2019 ИцIыфхэм арэгушхо\n05.09.2019 Язэпхыныгъэ агъэпытэщт


Шапсыгъэмэ язэфэсэу Шъачэ щырекIокIыщтыр зэпстэу адыгэмэ язэфэсэу къикIын ылъэкIыщт »\nШапсыгъэмэ язэфэсэу Шъачэ щырекIокIыщтыр зэпстэу адыгэмэ язэфэсэу къикIын ылъэкIыщт\nОлимпиадэм ыпэкIэ шапсыгъэмэ язэфэсэу Шъачэ щырекIокIыщтыр зэпстэу адыгэмэ язэфэсэу къикIын ылъэкIыщт. Ащ тетэу елъытэ «Адыгэ Хэсэ» (Тэхътэмыкъуай) тхьэматэу ШъэопцIэкъо Ильясэ. «Джыдэдэм зэфэсым зышI-зымышIи – бэ тегущыIэрэр. Ар зэпхыгъэр, непэ шапсыгъэхэр «черкес IофымкIэ» гупчэм итэу мэхъух», - иеплъыкIэ къыреIотыкIы ШъэопцIэкъом.\n«Непэ шапсыгъэмэ япшъэрылъ хъурэр, - еIо ащ, - зэпстэу адыгэмэ – Урысыем щыпсэухэрэмэ ямызакъоу – ягухэлъхэм тетэу псэунхэу ары. Джащ пае ахэмэ пащэ афэхъущтыр зыфэдэщтым мэхьанэшхо иIэ мэхъу. ЗэрэсшIэрэмкIэ, IэкIыбым къикIыхэу тилъэпкъэгъухэу пчъагъ мы зэфэсым къэкIощтыр. Сэ сиеплъыкIэкIэ, зэфэсэу тапэ илъэр уасэу иIэмкIэ зэпстэоу адыгэмэ язэфэсэу къикIын ылъэкIыщт».\nШъугу къэтэгъэкIыжьы, хыIушъо шапсыгъэмэ я Хасэ изэфэс мэлылъфэгъум и 30-м Шъачэ хахьэу къэлэпапкIэу Лазоревскэ щырагъэкIокIынэу рахъухьагъ. Iофыгъоу щызэшIуахын агу хэлымэ ащыщых: тхьэматэм изэблэхъуныр, Краснодар краимкIэ шапсыгъэмэ ястатус, Шъачэ щыкIощт Олимпиадэм изэикI еплъыкIэр.\nОпубликовал administrator, 27-04-2011, 02:03. Просмотров: 1544\n– ХыIушъо шапсыгъэмэ язэфэс: ЧIыпIэрыс лъэпкъ цIыкIухэм хабзэу апылъымкIэ тып ...\n– Шъачэ щыкIощт джэгунхэм апэуцужьырэ емызэгъ-зэхахьэ адыгэмэ Истамбыл щашIыш ...\n– Кисловодскэ укъыщежьэу Шъачэ сыхьатищыкIэ узэрэнэсын гъогу ашIышъун фэдэу а ...


ЩыIэныгъэр — иорэд | Адыгэ Макъ\nАвтор: Редакция\t/ 23.08.2019\t/ КУЛЬТУРЭР, КЪЭБАРЫКlЭХЭР\t/\nЛъэпкъ литературэм, краеведением яотдел ыгъэхьазырыгъэ къэгъэлъэгъоным композиторым ехьылIэгъэ тхылъхэр, журналхэмрэ гъэзетхэмрэ къащыхаутыгъэ тхыгъэхэр гъэшIэгъонэу щызэрагъэфэгъагъэх. У. Тхьабысымэм ипроизведениехэри чIыпIэ хэхыгъэхэм ащыплъэгъунхэу щытыгъэх.\nШIэныгъэлэжьхэм, искусствэм иIофышIэхэм, кIэлэегъаджэхэм, студентхэм ящыкIэгъэ литературэр къыхахынымкIэ, композиторым ищыIэныгъэ гъогу нахьышIоу зыщагъэгъозэнымкIэ къэгъэлъэгъоныр IэпыIэгъушIу афэхъугъ.\nОрэд 600 фэдиз композиторым ыусыгъ. ШIулъэгъум, къуаджэхэм, ныбджэгъухэм, щыIэкIэ-псэукIэм, нэмыкIхэм афэгъэхьыгъэхэр цIыфхэм агу рехьых, къаIох. Искусствэм хэшIыкI фызиIэхэм анахьэу къыхагъэщырэр У. Тхьабысымэм иорэдхэр лъэпкъ орэдхэу, цIыф къызэрыкIохэм зэхалъхьагъэхэу къащыхъоу бэрэ къызэрэхэкIырэр ары.\n— «Пшъэшъэуджыр» нахьыпэкIи зэхэсхыщтыгъ, лъэшэу сыгу зэрэрихьырэм фэшI\nсэри къасIо сшIоигъуагъ, — къеIуатэ Урысыем, Абхъазым язаслуженнэ артисткэу, Адыгеим инароднэ артисткэу Нэхэе Тэмарэ. — Орэдыр зэзгъэшIэнэу сызыфежьэм, Тхьабысымэ Умарэ зэриусыгъэр тхылъымкIэ сшIагъэ.\n— Эстрадэм нахь куоу сыхэхьанымкIэ Тхьабысымэ Умарэ иорэдхэр лъэпэмафэ сфэхъугъэх. «О унитIу» зыфиIорэмкIэ эстрадэм сыщашIагъ, — къытиIуагъ Урысыем изаслуженнэ артисткэу, Адыгеим инароднэ артисткэу Шъэожъ Розэ.\n«Орэдыр о зигъэгъус», «О унитIу», «Адыгэ къуаджэхэр», «Сыфаеп уи «Волгэ» фыжьи», «Сикъуадж», «Синан», нэмыкI орэдхэр Жэнэ Къырымызэ игущыIэхэм атехыгъэх. Поэтыр къытхэтыгъэмэ, мыгъэ ыныбжь илъэси 100 хъущтыгъэ.\nАдыгэ литературэмрэ музыкальнэ искусствэмрэ уатегущыIэ зыхъукIэ, 2019-рэ илъэсыр Тхьабысымэ Умарэрэ Жэнэ Къырымызэрэ я Илъэсэу плъытэ хъущт.\n2019-рэ илъэсыр шIукIэ зыгу къэкIыжьыщтхэм ащыщ адыгэ лъэпкъым итхэкIо цIэрыIоу МэщбэшIэ Исхьакъ. «Урысыем IофшIэнымкIэ и ЛIыхъужъ» зыфиIорэ щытхъуцIэр ащ къыфаусыгъ.\n«Сишъэогъу», «СшIэщтыгъэр сшIэрэп усимыIагъэмэ», фэшъхьаф орэдхэу У. Тхьабысымэм ыусыгъэхэр МэщбэшIэ Исхьакъ игущыIэхэм атехыгъэх. ТхакIомрэ композиторымрэ зэгъусэхэу Адыгэ Республикэм и Гимн зэрэзэдаусыгъэм ятворческэ IофшIагъэ лъэпсэ шъхьаф фишIыгъ.\nАдыгэ Республикэр пытэу ылъэ теуцуагъ, къэралыгъо гъэпсыкIэм тетэу мэпсэу. Конституциер, Гербыр, Гимныр, быракъыр иIэх. Хэбзэ къулыкъушIэхэм язэхахьэхэм, спорт зэнэкъокъухэм, нэмыкIхэм Адыгэ Республикэм и Гимн ащэжъынчы.\nКомпозиторэу Тхьабысымэ Умарэ Хэгъэгу зэошхом лIыхъужъэу хэлэжьагъ, изэо гъогухэр Германием нэсыгъэх. Фашист техакIохэм язэхэкъутэн лIыгъэу щызэрихьагъэмкIи, лъэпкъ музыкальнэ искусствэм хэхъоныгъэу ригъэшIыгъэмкIи тэгъэлъапIэ.


Автор Тема: Затвор (Прочитано 588 раз)\nВы не можете просматривать изображения. Пожалуйста, зарегистрируйтесь или войдите (300.06 кБ, 800x600 - просмотрено 76 раз.)\nВы не можете просматривать изображения. Пожалуйста, зарегистрируйтесь или войдите (302.54 кБ, 800x600 - просмотрено 80 раз.)\nВы не можете просматривать изображения. Пожалуйста, зарегистрируйтесь или войдите (294.7 кБ, 800x600 - просмотрено 51 раз.)\nВы не можете просматривать изображения. Пожалуйста, зарегистрируйтесь или войдите (143.5 кБ, 1280x853 - просмотрено 49 раз.)\nВы не можете просматривать изображения. Пожалуйста, зарегистрируйтесь или войдите (129.59 кБ, 898x417 - просмотрено 33 раз.)


Гупчэм ипащэ къыхахыщт | Адыгэ Макъ\n2019-рэ илъэсым гъэтхапэм и 21-м щегъэжьагъэу мы структурэм ипэщэ IэнатIэ Iухьан зылъэкIыщтхэ кандидатурэхэм якъыхэхын фежьагъэх, ар тхьамэфищрэ кIощт. Мы пшъэрылъыр зыгъэцэкIэщтыр мыщ фэдэ шапхъэхэм адиштэн фае:\n— Апшъэрэ гъэсэныгъэ иIэныр ыкIи IэкIыб экономикэм ылъэныкъокIэ исэнэхьат зэрэхигъэхъуагъэр къэзыушыхьатырэ документыр IэкIэлъыныр;\n— пэщэ IэнатIэхэм илъэсым нахь мымакIэу аIутыгъэн е экономикэм епхыгъэ IофшIэныр илъэси 3-м къыщымыкIэу ыгъэцэкIэгъэн фае;\n— предпринимательствэм исубъектхэм Iоф адэшIэгъэнымкIэ опыт гъэнэфагъэ иIэныр;\n— Урысыем ыкIи IэкIыбым экспорт системэм IэпыIэгъу узэрэфэхъун плъэкIыщтымкIэ шIэныгъэ куухэр IэкIэлъынхэр;\n— инджылызыбзэм шъхьафитэу рыгущыIэныр.\nГупчэм ипащэу къыхахыщтым пшъэрылъ гъэнэфагъэхэр ыгъэцэкIэщтых: предпринимательствэ цIыкIум ыкIи гурытым хэщагъэхэм IэпыIэгъу афэхъугъэныр, республикэм иуплъэкIун-лъыплъэкIо къулыкъухэм шIуагъэ къытэу Iоф адэшIэгъэныр, экспортым епхыгъэ предпринимательствэм хэхъоныгъэхэр ышIынхэм пылъыныр, нэмыкIхэри.\nМы зэнэкъокъум хэлажьэхэ зышIоигъохэм анкетэ къагъэхьазырын фае, ар сайтэу «http://rbi0I.ru/» зыфиIорэм къишъу-хын ыкIи нэужым республикэ бизнес-инкубаторым къыфэжъугъэхьын шъулъэкIыщт.\nРеспубликэ бизнес-инкубаторыр зыдэщыт чIыпIэр ыкIи зыкъызэрэфэжъугъэзэн шъулъэкIыщтыр: къ. Мыекъуапэ, урамэу Подгорнэм иунэу 403-Е, телефонхэр — +7(8772) 54-85-02 е


Щытхъум итамыгъэ фагъэшъошагъ » Адыги.RU - Новости Адыгеи, история, культура и традиции адыгов (черкесов)\nАдыги - Новости Адыгеи, история, культура и традиции » Новости » Щытхъум итамыгъэ фагъэшъошагъ\nПсэупIэ-коммунальнэ хъызмэтым зэхъокIыныгъэхэр егъэшIыгъэнхэмкIэ Фондым игенеральнэ пащэу Константин Цициныр джырэблагъэ Адыгеим щыIагъ. Мыекъуапэ дэт унэ зэтетхэм ащыщ «ЩысэтехыпIэу аIыгъ ун» зыфиIорэ тамыгъэр зэрэфагъэшъошагъэм фэгъэхьыгъэ Iофтхьабзэм хэлэжьагъэх Фондым ипащэрэ АР-м и ЛIышъхьэу КъумпIыл Муратрэ. ПсэупIэ-коммунальнэ хъызмэтым зэхъокIыныгъэхэр егъэшIыгъэнхэмкIэ Фондым игенеральнэ пащэу Константин Цициныр джырэблагъэ Адыгеим щыIагъ. Мыекъуапэ дэт унэ зэтетхэм ащыщ «ЩысэтехыпIэу аIыгъ ун» зыфиIорэ тамыгъэр зэрэфагъэшъошагъэм фэгъэхьыгъэ Iофтхьабзэм хэлэжьагъэх Фондым ипащэрэ АР-м и ЛIышъхьэу КъумпIыл Муратрэ.\nЩытхъум итамыгъэу «ЩысэтехыпIэу аIыгъ ун» зыфиIорэр Мыекъуапэ иурамэу Шоссейнэм тет унэу N 20-м фагъэшъошагъ. Ар шIукIэ зыфэплъэгъунэу щытыр ТСЖ-у «Феникс» зыфиIорэм итхьаматэу Александр Плющ ары. ПсэупIэкоммунальнэ хъызмэтым зэхъокIыныгъэхэр егъэшIыгъэнхэмкIэ Фондым игенеральнэ пащэу Константин Цициным ащ иIофшIагъэ осэшхо фишIи, «ПсэупIэ-коммунальнэ хъызмэтым и Щытхъу тамыгъ» зыфиIорэр фигъэшъошагъ ыкIи Iэпшъэ сыхьат шIухьафтынэу ритыгъ. Зигугъу тшIырэ унэр 1990-рэ илъэсым ашIыгъ. 2009-рэ илъэсым псэупIэ-коммунальнэ хъызмэтым зэхъокIыныгъэхэр егъэшIыгъэнхэмкIэ Фондым имылъкукIэ мыщ гъэцэкIэжьын инхэр рашIылIагъэх: унашъхьэр зэблахъугъ, унэ кIоцIым инженернэ IофшIэнхэр рашIылIагъэх, агъэфедагъэр учет зышIырэ пкъыгъохэр агъэуцугъэх, чIыунэхэр, унэм итеплъэ, лифтыр агъэцэкIэжьыгъэх. «ШэпхъэшIухэм адиштэрэ къэлэ щыIакIэр гъэпсыгъэныр» зыфиIорэ программэм къыдыхэлъытагъэу 2018-рэ илъэсым урамхэу Шоссейнэм тет унэхэу N 4-мрэ N 6-мрэ ящагухэр зэтырагъэпсыхьагъэх, ахэм сомэ миллиони 4,6-рэ атефагъ.\nАдыгеим и ЛIышъхьэу КъумпIыл Мурат бысымхэм къафэгушIозэ къыIуагъ мы унэр щысэтехыпIэу зэрэщытыр. — ПсэупIэ-коммунальнэ хъызмэтым зэхъокIыныгъэхэр егъэшIыгъэнхэмкIэ Фондым Адыгеим щыпсэухэрэм ацIэкIэ рэзэныгъэ гущыIэхэр фэзгъазэхэ сшIоигъу. ШIуагъэ къэзытырэ IофшIэнэу ыгъэцакIэрэм къыкIэлъыкIоу республикэм итеплъэ нахь дахэ мэхъу зэпыт. ЦIыфхэм япсэупIэхэр нахь кIэракIэ шIыгъэнхэмкIэ, ящагухэр зэтегъэпсыхьэгъэнхэмкIэ мыщ фэдэ щысэшIухэм тэркIэ мэхьанэшхо яI. Урамэу Шоссейнэм тет унэм ибысымхэм аIэ зэкIэдзагъэу акIуачIэ зэрэрахьылIагъэм къэгъэлъэгъонышIухэр къыкIэкIуагъэх. Шъугу етыгъэу, шъузэкъотэу Iоф зэрэшъушIэрэм фэшI «тхьашъуегъэпсэу» шъосэIо, — къыIуагъ КъумпIыл Мурат. Константин Цициным къызэриIуагъэмкIэ, АдыгеимкIэ энергием нахь шIуагъэ къытэу гъэфедэгъэнымкIэ программэм хэлажьэхэрэмкIэ мы унэр апэрэщт. Ащ пэIухьащт мылъкоу сомэ миллиони 5-р Фондым къытIупщынэу хьазыр. — Фондым къытIупщырэ мылъкумкIэ мы унэм щыпсэухэрэм энергиер нахь макIэу зыгъэстыщт шIыкIэхэр щагъэфедэшъущтых. Ащ ишIуагъэкIэ коммунальнэ фэIо-фашIэхэм уасэу алъатырэр процент 30 — 40-кIэ нахь мэкIэщт. Мы Iофыгъом изэшIохын Адыгеим и ЛIышъхьэрэ сэрырэ тырыгущыIагъ. Сэгугъэ мы илъэсэу тызхэтым шIуагъэ къэзытырэ шIыкIэхэр къышъуIэкIэдгъэхьанхэу, — къыIуагъ Константин Цициным.\nМэфэкI Iофтхьабзэм ыуж Адыгеим и ЛIышъхьэу КъумпIыл Мурат район цIыкIоу «Восходым» щыпсэухэрэм адэгущыIагъ. ЦIыфхэр анахьэу зыгъэгумэкIырэ упчIэхэр республикэм ипащэ къыфагъэзагъэх. Ахэр зэхэфыгъэнхэмкIэ Мыекъопэ къэлэ администрацием ипащэу Андрей Гетмановым пшъэрылъ гъэнэфагъэхэр фишIыгъэх. Шъугу къэдгъэкIыжьын, псэупIэ-коммунальнэ хъызмэтым зэхъокIыныгъэхэр егъэшIыгъэнхэмкIэ Фондым зэзэгъыныгъэу дашIыгъэм ишIуагъэкIэ 2008-рэ илъэсым къыщегъэжьагъэу 2016-рэ илъэсым нэс шъолъыр программэм къыдыхэлъытагъэу къат пчъагъэу зэтет унэ 1637-м щыщэу 830-р дэгъоу агъэцэкIэжьыгъэх. Бюджет зэфэшъхьафхэм къахахыгъэ мылъкоу сомэ миллиардрэ ныкъорэ фэдизыр а IофшIэнхэм апэIуагъэхьагъ. 2014-рэ илъэсым къыщегъэжьагъэу 2018-рэ илъэсым нэс охътэ кIэкIым тегъэпсыхьэгъэ гухэлъым епхыгъэу фэтэрыбэу зэхэт унэ 325-мэ игъэкIотыгъэ гъэцэкIэжьынхэр арашIылIагъэх. А IофшIэнхэм сомэ миллион 437,1–рэ апэIуагъэхьагъ. 2019-рэ илъэсымкIэ гухэлъэу щыIэр мыщ фэдэ унэ 81-рэ агъэцэкIэжьыныр ары, шIокI зимыIэ тынэу къаугъоихэрэ сомэ миллиони 134,3-м ехъу ащ пэIуагъэхьащт. КIАРЭ Фатим.


Республика Адыгея - Адыгеим ихэхъоныгъэ хэушъхьафыкIыгъэу хэплъагъэх\nАдыгеим ихэхъоныгъэ хэушъхьафыкIыгъэу хэплъагъэх\nАдыгеим исоциальнэ-экономическэ хэхъоныгъэ фэгъэхьыгъэ зэхэсыгъоу Москва непэ щыкIуагъэм Урысые Федерацием мэкъу-мэщымкIэ иминистрэу Дмитрий Патрушевым пэщэныгъэ дызэрихьагъ, ащ хэлэжьагъ Адыгэ Республикэм и ЛIышъхьэу КъумпIыл Мурат.\nТишъолъыр исоциальнэ-экономическэ хэушъхьафыкIыгъэ программэ ипроект зэхэсыгъом щытегущыIагъэх.\nРеспубликэм исоциальнэ-экономическэ зытет уплъэкIугъэным, ар нахьышIу шIыгъэнымкIэ екIолIакIэхэр къыхэхыгъэнхэм афэгъэхьыгъэ зэхэсыгъохэр, IофшIэгъу дэкIыгъохэр ыпэкIэ зэхащэгъагъэх, ахэр гъогу картэм къыщагъэлъэгъуагъэх.\nДмитрий Патрушевым къызэриIуагъэмкIэ, УФ-м и Правительствэ и Тхьаматэ ипшъэрылъкIэ IофшIэгъу дэкIыгъо зэхэсыгъоу Адыгеим щызэхащагъэм изэфэхьысыжьхэмкIэ гъогу картэр агъэпсыгъ.\n«Хэхъоныгъэхэм ялъэныкъо шъхьаIэхэр мы тхылъым къыщыгъэнэфагъэх. РеспубликэмкIэ анахь мэхьанэ зиIэхэр транспорт ыкIи энергетическэ зэтегъэпсыхьаныгъэхэр, гъэстыныпхъэ шхъуантIэр ягъэгъотыгъэныр ыкIи промышленностыр, предпринимательствэ цIыкIумрэ гурытымрэ, зекIоныр ыкIи мэкъумэщ-къыдэгъэкIыжьын комплексыр», — къыщиIуагъ зэхэсыгъом Дмитрий Патрушевым.\nХэушъхьафыкIыгъэ программэм ипроект джащ фэдэу хагъэхьагъэх псауныгъэм икъэухъумэн, гъэсэныгъэм, культурэм, экологием, социальнэ фэIо-фашIэхэр зэшIозыхыхэрэм, физическэ культурэмрэ спортымрэ алъэныкъокIэ кIэзыгъэгушIущтхэ Iофыгъохэр.\n«Адыгеир нэмыкIхэм янэкъокъунымкIэ илъэкIхэм ахэгъэхъогъэнымкIэ, лъэпкъ проектхэм къахиубытэрэ Iофыгъохэр икъоу зэшIохыгъэнхэмкIэ непэ пшъэрылъышхохэр тэгъэуцух. Мы IофшIэнымкIэ мэхьанэшхо зиIэр федеральнэ гупчэм къыддыригъэштэныр ары. УФ-м мэкъу-мэщымкIэ и Министерствэ шIуагъэ къытэу тызэрэдэлажьэрэм ихьатыркIэ Адыгеим нахь псынкIэу хэхъоныгъэ ышIыным фэIорышIэщт Iофыгъохэр дгъэнэфагъэх. Гъогу картэм ипроект хагъэуцоным пае шъолъырым игукъэкIи 150-рэ фэдиз къагъэлъэгъуагъ. Ахэр лъэныкъо пстэуми афэгъэхьыгъэх ыкIи Адыгеим щыпсэухэрэм ящыIакIэ нахьышIу шIыгъэным тегъэпсыхьагъэх», — къыIуагъ КъумпIыл Мурат.\nУрысыем мэкъу-мэщымкIэ и Министерствэ тхылъым ипроект хэплъэнхэу федеральнэ гъэцэкIэкIо хабзэм икъулыкъухэмрэ зышIогъэшIэгъоныщт организациехэмрэ афигъэзагъ.


Проектхэм адырагъэштагъ | Адыгэ Макъ\nАвтор: Редакция\t/ 12.11.2018\t/ КЪЭБАРЫКlЭХЭР\t/\nАрхитектурэмрэ къэлэгъэпсынымрэ япхыгъэ Iофыгъохэм афэгъэзэгъэ советэу республикэм щызэхащагъэм ичэзыу зэхэсыгъо мы мафэхэм иIагъ. Ар зэрищагъ Адыгэ Республикэм и Премьер-министрэ игуадзэу Сапый Вячеслав.\nМыекъуапэ ыкIи Тэхъутэмыкъое районым ащашIыщт псэуалъэхэм зэхэсыгъом ащытегущыIагъэх. Апэрэ Iофыгъоу къаIэтыгъэр республикэм икъэлэ шъхьаIэ иурамэу Краснооктябрьскэм щашIыщт мыгъомылэпхъэщэ тучанышхом ипроект хэплъэгъэныр ары. Ащ фэгъэхьыгъэу къэгущыIагъ муниципальнэ гъэпсыкIэ зиIэ «Къалэу Мыекъуапэ» архитектурэмрэ къэлэгъэпсынымрэкIэ и ГъэIорышIапIэ иотдел ипащэу Светлана Гайдай. Ащ къызэриIуагъэмкIэ, зы къат хъурэ псэуалъэм квадратнэ метрэ мини 9 ыубытыщт. Автомобильхэм арысэу къекIуалIэхэрэм афытегъэпсыхьэгъэ уцупIэ къыпыщылъ чIыпIэм щашIыщт, машинэ 25-мэ ар ателъытэгъэщт. ЩапIэм ипроект советым хэтхэм дырагъэштагъ.\nШхапIэхэр, офисхэр, автомобильхэм ятехническэ фэIо-фашIэхэр зыщагъэцэкIэщт станциеу Тэхъутэмыкъое районым щагъэпсынэу агъэнафэрэми зэхэсыгъом щытегущыIагъэх. Ар зыфэдэщтыр къыIотагъ район администрацием ипащэ игуадзэу Урыс Бислъан. Проектэу къагъэхьазырыгъэм хэукъоныгъэхэр Iофтхьабзэм къекIолIагъэхэм къыхагъэкIыгъэп.\nТэхъутэмыкъое районым «Тургеневское шоссе» зыфаIоу иIэ чIыпIэм автомобиль тхьакIыпIэу щашIыщтым фэгъэхьыгъэу къэгущыIагъ «Сметекс» зыцIэ проектнэ компанием илIыкIоу Тыгъужъ Азмэт. Ащ къызэриIуагъэмкIэ, псэуалъэр аужырэ шапхъэхэм адиштэу гъэпсыгъэщт. Проектым советым хэтхэм дырагъэштагъ, ау псэуалъэм шъоу иIэщтыр зэблэхъугъэн фаеу алъытагъ.


Закъыфэзыгъазэхэрэм япчъагъэ къыщыкIагъ | Адыгэ Макъ\nЗакъыфэзыгъазэхэрэм япчъагъэ къыщыкIагъ\n2019-рэ илъэсым имэзих мыщ зыкъыфэзыгъэзэгъэ цIыфхэм яIофыгъохэр зэхэфыгъэхэ зэрэхъугъэм изэфэхьысыжьхэр ары анахь шъхьаIэу щытыгъэр.\nШъолъырым щыпсэухэрэр зыгъэгумэкIыхэрэ Iофыгъохэр республикэм ихэбзэ къулыкъухэм псынкIэу къызэралъигъэIэсырэмкIэ, зэпхыныгъэ дэгъу зэрадыриIэмкIэ омбудсменым зэрэфэразэр АР-м и ЛIышъхьэ пэублэм къыщыхигъэщыгъ. ЦIыфым ифэIо-фашIэ шэпхъэшIухэм адиштэу ыкIи псынкIэу фэгъэцэкIэгъэн зэрэфаер пстэуми анахь шъхьаIэу зэрэщытыр, ащкIэ IофшIэныр непэ нахь зэрагъэлъэшырэр хигъэунэфыкIыгъ.\nАнатолий Осокиным къызэриIуагъэмкIэ, мы илъэсныкъом гъогогъу 267-рэ цIыфхэм закъыфагъэзагъ. БлэкIыгъэ илъэсым мыщ фэдэ иуахътэ егъэпшагъэмэ, а пчъагъэр процент 15-кIэ нахь макI. НахьыбэрэмкIэ ахэр зыгъэгумэкIыхэрэр социальнэ фитыныгъэхэу яIэхэр укъуагъэхэ зэрэхъурэр ары — зэкIэмкIи гъогогъуи 139-рэ. Закъыфэзыгъэзагъэхэм япроцент 51-рэ ар мэхъу. Пенсионерхэр, гъот макIэ ыкIи сэкъатныгъэ зиIэхэр арых мыщ дэжьым нахьыбэу къяуалIэхэу зигугъу къышIыгъэр. Дэо тхылъхэм ащыщхэр федеральнэ хэбзэ къулыкъухэм афэгъэхьыгъэх.\n— Мэхьанэшхо зиIэу къэпIон плъэкIыщтыр псэупIэхэм язэтегъэпсыхьанкIэ, псэолъакIэхэм яшIынкIэ, щыIэкIэ-псэукIэр нахьышIу шIыгъэнымкIэ, нэмыкI лъэныкъохэмкIи Адыгеим и ЛIышъхьэ лъэбэкъухэу ышIыхэрэм цIыфхэм зэрадырагъаштэрэр ыкIи осэшIу зэрафашIырэр, ащ дакIоу республикэм ихэбзэ къулыкъухэм цыхьэу афашIырэм зэрэхэхъуагъэр ары, — къыIуагъ А.Осокиным.\nРеспубликэм ихэбзэ къулыкъухэм яIэпыIэгъукIэ цIыфхэм къаIэтхэрэ гумэкIыгъохэм ащыщыбэр псынкIэу зэшIохыгъэ мэхъу. IофшIэным ащ фэдэ екIолIакIэ зэрэфыряIэм мэхьанэшхо иIэу Уполномоченнэм къыхигъэщыгъ. Мы мэзихым Iофыгъохэу зэшIуахыгъэхэм, цIыфхэм яфитыныгъэхэр зэтырагъэуцожьынхэ зэралъэкIыгъэм, тапэкIэ пшъэрылъхэу зыфагъэуцужьыхэрэм республикэм ипащэ ащигъэгъозагъ.\nГущыIэм пае, жъы хъугъэ унэм щыпсэухэрэр гъэкощыгъэнхэм фытегъэпсыхьэгъэ унакIэу ашIырэмкIэ хэукъоныгъэхэр щыIэхэу поселкэу Яблоновскэм щыпсэухэрэм дэо тхылъ къатыгъ. Iофым изытет АР-м псэолъэшIынымкIэ и Министерствэ испециалистхэм уасэ фашIыгъ. Адыгеим и ЛIышъхьэ ипшъэрылъкIэ зэхащэгъэ хэушъхьафыкIыгъэ комиссием Iоф ешIэ.\nЦIыфхэм яфитыныгъэхэмкIэ Уполномоченнэм иIофшIэн зэрэзэхищэрэм мэхьанэшхо зэриIэр республикэм ипащэ къыхигъэщыгъ. ЩыкIагъэу, гумэкIыгъоу къэуцухэрэр дэгъэзыжьыгъэнхэмкIэ, цIыфхэм адэгущыIэгъэнымкIэ шъолъырым екIолIэкIэ зэфэшъхьафхэр, ащ хэхьэ социальнэ хъытыум иамалхэр, зэрэщагъэфедэхэрэр хигъэунэфыкIыгъ.\n— Адыгеим ихэбзэ къулыкъу пстэуми цIыфхэм зэпхыныгъэ адыряIэным, шъхьэихыгъэу адэгущыIэнхэм, закъыфэзыгъазэхэрэм ягумэкIыгъохэр дагъэзыжьынхэм фэсэузэнкIых. ЩыIэныгъэм чIыпIэ къин ригъэуцуагъэхэм IэпыIэгъу тафэхъун фае. АщкIэ хэбзэ къулыкъухэм щыкIагъэхэу яIэхэр къыхэгъэщыгъэнхэмкIэ ыкIи ахэр дэгъэзыжьыгъэнымкIэ омбудсменым иаппарат иIофшIэн зэригъэпсырэм мэхьанэшхо иIэу щыт, — къыIуагъ КъумпIыл Мурат кIэухым.


Апэрэ чIыпIэр къыдихыгъ — Адыгэ макъ\nАпэрэ чIыпIэр къыдихыгъ\nРедактор 13.10.2021 13.10.2021 КЪЭБАРЫКlЭХЭР\nАдыгэ къэралыгъо университетым июридическэ факультет истуденткэу ХъутIыжъ Даринэ финансовэ щынэгъончъэнымкIэ Дунэе олимпиадэм текIоныгъэ къыщыдихыгъ.\nАпэрэ дунэе олимпиадэм изэфэхьысыжьхэр мы мафэхэм «Сириус» зыфиIорэ Гупчэм щашIыгъэх. УФ-м и Президентэу Владимир Путиным игукъэкIыкIэ ар зэхащагъ.\nОлимпиадэр уцугъуищэу гощыгъагъэ: юриспруденцием, хьисапым ыкIи информатикэм, экономикэм алъэныкъокIэ ныбжьыкIэхэм заушэтыгъ. Студент ыкIи кIэлэеджэкIо мин 30 фэдиз зэнэкъокъум иапэрэ уцугъо хэлэжьэгъагъ, пандемием ыпкъ къикIыкIэ ар пэIудзыгъэ шIыкIэм тетэу зэхащэгъагъ. Ащ анахь дэгъоу зыкъыщызыгъэлъэгъуагъэхэр Шъачэ рагъэблэгъагъэх.\nАдыгеим икIыгъэ ХъутIыжъ Даринэ олимпиадэм зэрифэшъуашэу зыкъыщигъэлъэгъуагъ ыкIи «Юриспруденция» зыфиIорэ лъэныкъомкIэ анахь дэгъу хъугъэ.\n— Мыщ фэдэ мэхьэнэ ин зиIэ олимпиадэм апэрэу сыхэлэжьагъ. Чъэпыогъум и 3-м къыщегъэжьагъэу и 9-м нэс Шъачэ тыщыIагъ. Лъэныкъо зэфэшъхьафхэмкIэ тишIэныгъэхэр къыщыдгъэлъэгъуагъэх. Апэрэ чIыпIэр къызэрэсхьыгъэм сегъэгушхо. Тызэрэзэнэкъокъугъэм дакIоу лъэныкъо зэфэшъхьафхэмкIэ тишIэныгъэхэм ахэдгъэхъуагъ, Iэнэ хъураехэм ыкIи нэмыкI Iофтхьэбзэ гъэшIэгъонхэм тахэлэжьагъ, нэIуасэ тызэфэхъугъ, — еIо Даринэ.\nОлимпиадэр мэфэкI шIыкIэм тетэу зэфашIыжьыгъ. НыбжьыкIэхэм яшIэныгъэ хагъэхъонымкIэ мыщ фэдэ Iофтхьабзэхэм мэхьэнэ ин зэряIэр вице-премьерэу Дмитрий Чернышенкэм къыIуагъ. Олимпиадэм иаужырэ уцугъо нэбгырэ 400 фэдиз хэлэжьагъ. Шъолъыр 16-мэ къарыкIыгъэхэ, Урысыем иапшъэрэ еджэпIэ 37-мэ ащеджэхэрэ ыкIи студент, кIэлэеджэкIуи 122-мэ текIоныгъэ ащ къыщыдахыгъ. Ар къэгъэлъэгъон дэгъоу зэхэщакIохэм алъытагъ.\nДаринэ тыфэгушIо, тапэкIи гъэхъэгъэшIухэр ышIынхэу фэтэIо.\nПредыдущая Ахъщэ IэпыIэгъу зэратыхэрэр\nСледущая Коронавирусым дакIоу, гриппми зыщытыухъумэн фае!


Сэнэхьатыр тэрэзэу къыхэхыгъэныр — Адыгэ макъ\nСэнэхьатыр тэрэзэу къыхэхыгъэныр\nРедактор 17.05.2018 КЪЭБАРЫКlЭХЭР\nБэрэскэшхо мафэм Мыекъопэ къэралыгъо технологическэ университетым сэнэхьатым икъыхэхын фэгъэхьыгъэ егъэджэным изэхэщэн ехьылIагъэу Iэнэ хъурае щыкIуагъ. Ащ хэлэжьагъэх АР-м гъэсэныгъэмрэ шIэныгъэмрэкIэ иминистрэу КIэрэщэ Анзаур, ащ иапэрэ гуадзэу Надежда Кабановар, Мыекъопэ къэралыгъо технологическэ университетым ипроректорхэр, факультетхэм ядеканхэр, республикэм игурыт еджапIэхэм япащэхэр, ахэм ягуадзэхэр, IофшIапIэхэм ялIыкIохэр.\nIэнэ хъураер къызэIуихыгъ Мыекъопэ къэралыгъо технологическэ университетым иректорэу Къуижъ Саидэ ыкIи непэ сэнэхьатым икъыхэхын фэгъэзэгъэ профильнэ гъэсэныгъэм ныбжьыкIэхэмкIи, апшъэрэ еджапIэмкIи, республикэм ищыIэкIэ-псэукIэщтымкIи мэхьанэу иIэм кIэкIэу къатегущыIагъ. Аужырэ илъэсхэм зипэщэ университетым мы Iофыгъом изэшIохынкIэ Iофэу ышIэрэр игуапэу къыхигъэщыгъ.\n— Профильнэ гъэсэныгъэм пшъэрылъэу иIэр ыкIи анахь мэхьанэ зиIэр апшъэрэ классхэм ащеджэхэрэм сэнэхьатхэу Iоф зэрашIэщтхэр, ежьхэр зыфаехэр ашIэу еджапIэм къычIэкIынхэр ары, — къыIуагъ ректорым. — Мы аужырэ илъэсхэм апшъэрэ классхэм арыcхэ нэбгырэ 250-мэ профильнэ гъэсэныгъэ зэрагъэгъотынымкIэ университетыр IэпыIэгъу афэхъу. Непэ профильнэ гъэсэныгъэм изэхэщэн урысые гъэсэныгъэм анахь ипшъэрылъышхохэм ащыщ. Профильнэ гъэсэныгъэм ипшъэрылъыр кIэлэеджакIом фэукIочIыщтыр, зытегъэпсыхьагъэр къыгурыIоныр ары. Профильнэ министерствэхэм хэгъэгум итхэ апшъэрэ еджапIэхэр а IофшIэным хэщэгъэнхэ фаеу алъытагъ. Мыекъопэ къэралыгъо технологическэ университетри ахэм ащыщ. Ащ инаучнэ-ушэтэкIо кIуачIэхэм республикэм профильнэ гъэсэныгъэр щызэхэщэгъэным Iоф дашIэ. Ащ фэдэ зэдэлэжьэныгъэм мэхьанэшхо иI гурыт ыкIи апшъэрэ еджапIэхэм къачIэкIхэрэм IофшIэн агъотынымкIэ.\n— Непэ системэу — гурыт еджапIэр — апшъэрэ еджапIэр — IофшIапIэр — зыфиIорэм мэхьанэшхо иI, — къыщиIуагъ Iэнэ хъураем АР-м гъэсэныгъэмрэ шIэныгъэмрэкIэ иминистрэу КIэрэщэ Анзаур. — Ащ фэдэу узэгъусэу Iоф зэдапшIэмэ, зихэхъогъухэр агу рихьырэ сэнэхьатым нахь пасэу къыфэкIощтых. Ау, гухэкI нахь мышIэми, апшъэрэ ыкIи гурыт специальнэ еджапIэхэм ачIэсхэм къэралыгъом мылъкушхо атырегъэкIуадэми, ахэр къэзыуххэрэр ясэнэхьат фытемыгъэпсыхьагъэхэу бэрэ къыхэкIы. Ары федеральнэ гупчэм профильнэ классхэм язэхэщэн мэхьанэшхо зыкIыритырэр.\nМыекъопэ къэралыгъо технологическэ университетым мы лъэныкъомкIэ Iофэу ышIэрэмкIэ зэрэфэразэр министрэм къыхигъэщыгъ.\nЕтIанэ къэгущыIагъэх Iэнэ хъураем къырагъэблэгъагъэхэр. Ахэр Джэджэ районымкIэ гурыт еджапIэу N 1-м ипащэ игуадзэу Наталья Сапельниковар, Адыгэ республикэ еджэпIэ-интернатэу зэхэзымыххэрэмрэ зымылъэгъухэрэ кIэлэцIыкIухэмрэ зыщеджэхэрэм изавучэу Галина Винивитовар, Адыгэкъалэ игурыт еджапIэу N 1-м идиректор игуадзэу Хьахъукъо Мирэ, профильнэ егъэджэнымкIэ проектэу «Инженерные классы» зыфиIорэм ипащэу Татьяна Деминар, Мыекъопэ лицееу N 34-м идиректорэу Олег Франко ыкIи нэмыкIхэр.\nПрофильнэ гъэсэныгъэмкIэ IофшIэгъэ дэгъухэр зиIэхэр еджапIэхэм ахэтых. Ащ фэдэу ыпшъэкIэ зыцIэ къетIогъэ интернатым щеджэхэрэм сэнэхьатэу къыхахыхэрэмкIэ заушэтынэу амал яI. ГущыIэм пае, хэтэрыкIхэм якъэгъэкIын, къэгъагъэхэм пкъыгъо дахэхэр ахашIыкIынхэм, Iэпэщысэхэм яхэдыкIын, дизайным мыщ щыпылъых. Мы еджапIэм къыщызэIуахыгъ зипсауныгъэкIэ илэгъухэм акIэмыхьэхэрэ кIэлэцIыкIухэр зыщеджэщт Гупчэ. Ащ къекIуалIэхэрэ ныбжьыкIэхэр арых нахьыбэрэмкIэ Гупчэм ипрограммэ зытегъэпсыхьагъэр. КIэлэцIыкIухэр обществэм ищыкIагъэхэ хъунымкIэ Гупчэм мэхьанэшхо иI.\nАу мы лъэныкъомкIэ джыри щыкIэгъабэ щыI. ГущыIэм пае, непэ республикэмкIэ еджапIэу профильнэ егъэджэнымкIэ проектхэм ахахьэрэр макIэ. Анахьэу къоджэ еджапIэхэр ары мэкIэ дэдэр. ГущыIэм пае, Адыгэкъалэ иеджапIэхэр пштэхэмэ, процент 15-р ары ныIэп профильнэ егъэджэным къыхиубытэрэр. Кощхьэблэ районымкIэ процент 13,7-рэ, Шэуджэн районымкIэ — 8,9-рэ зэрэхъурэр. ЗэкIэмкIи непэ профильнэ гъэсэныгъэм къыубытырэр апшъэрэ классхэм ащеджэхэрэм языщан ныIэп — нэбгырэ мин зэкIэмкIи зэрэхъурэр.\nМы Iофтхьабзэм охътэ благъэм къыкIоцI нахь зегъэушъомбгъугъэным пае республикэм «дорожнэ картэ» щызэхагъэуцощт. Ащ игъэцэкIэн республикэм имуниципалитетхэм гъэсэныгъэмкIэ ягъэIорышIапIэхэм яIэшъхьэтетхэм апшъэ ралъхьащт.\nПредыдущая Гектар минипшI фэдиз халъхьэгъах\nСледущая ИцIыфышIугъэкIэ джыри къытхэт


Редактор 26.07.2019 КЪЭБАРЫКlЭХЭР\nЧIыфэр сомэ мин 300-м ехъу\nХьыкумым унашъоу ышIыгъэм диштэу республикэм икъэлэ шъхьаIэ щыпсэурэ хъулъфыгъэм исабый кIэлэпIупкIэр ритын фэягъ. Ащ нэмыкIэу мыщ ылъэныкъокIэ джыри Iофи 2 къызэIуахыгъ. ЗэкIэмкIи чIыфэу телъыр сомэ мин 300-м ехъу.\nХьыкумым унашъоу ышIыгъэр зимыгъэцакIэкIэ пшъэдэкIыжьыр нахь агъэлъэшын зэралъэкIыщтыр хъулъфыгъэм гурагъэIуагъ, ау ащ къыгъэщтагъэп, хьыкум приставым зышIуигъэбылъэу тIэкIурэ хэтыгъ. Ащ ыпкъ къикIыкIэ розыскым ратыгъ.\nХьыкум приставым хъулъфыгъэм мылъкоу иIэр зэригъашIэзэ, ащ автомобиль зэрэтетхагъэр ыгъэунэфыгъ. ЧIыфэр къэзымыпщыныжьырэм иавтотранспорт ыгъэфедэн фимытэу унашъо ашIыгъ ыкIи ащ лъыхъухэу рагъэжьагъ. Охътэ тIэкIу тешIагъэу машинэр нэмыкI водитель горэм зэрифэзэ къагъэуцугъ.\nХъулъфыгъэм ипшъэрылъхэр зимыгъэцакIэкIэ автомобилыр ащэщт, ащ кIэкIырэ ахъщэр чIыфэм, анахьэу кIэлэпIупкIэм итын, пэIуагъэхьащт.\nХэбзэIахьыр зетым ыуж…\nДжэджэ районым щыпсэурэ хъулъфыгъэм иавтомобиль ыщэным пае хэбзэIахьхэмкIэ чIыфэу телъыр къыпщынын фаеу хъугъэ. Хьыкум приставхэм яотделэу мы районым щыIэм къыIэкIэхьэгъэ тхылъым зэритыгъэмкIэ, хэбзэIахьхэм ятынкIэ мыщ сомэ мини 160-м ехъу чIыфэ зэIуигъэкIагъ.\nХъулъфыгъэм имашинэ ыщэнэу зыфежьэм, ар къызэрэдэмыхъущтыр къыгурыIуагъ. Ащ къыхэкIыкIэ чIыфэу телъыгъэр зэкIэ къыпщыныжьыгъ. АщкIэ Iофыр зэфэшIыжьыгъэ хъугъэ.\nХьыкум приставхэм я Федеральнэ къулыкъу АдыгеимкIэ и ГъэIорышIапIэ ипресс-къулыкъу.\nПредыдущая Хьапс тыралъхьагъ\nСледущая Лъэпкъ цIыкIухэм апай


Home » Adyghe » 15 2. Corinthians » 03\nposted by derDaniel on Fri, 09/17/2010 - 15:46\nЗэзэгъыныгъакІэм икъэбар цІыфхэм ятэгъашІэ\nТызщытхъужьынэу джыри зэ къэтыубла? Хьауми зыгорэм къышъуфитхыгъэу е шъо шъутхыгъэу къытщытхъурэ тхылъ горэ тищыкІагъа, цІыф заулэмэ зэрящыкІагъэм фэдэу? 2Шъо къытщытхъурэ тхылъым шъуфэд. Ар тыгухэм арытхагъэу щыт. Щыф пстэуми а тхылъыр ашІэн ыкІи еджэнхэ алъэкІыщт. 3ТиІоф шІугъэу къыхэкІыгъэу, Христос ытхыгъэ тхылъым фэдэу шъузэрэщытыр къэшъогъэлъагъо. А тхылъыр къамзый мэрчэпкІэ тхыгъэп, щыІэныгъэ къытэзытырэ Тхьэм Ыпсэ ЛъапІэкІэ тхыгъэ нахь. Мыжъобгъухэми атетхагъэу щытэп, цІыфхэм агухэм арытхагъэу щыт нахь.\n4Христос Тхьэм тызэрэщигъэгугъырэм пае, арэущтэу тэІо. 5Тэр-тэрэу тилъэкІыныгъэкІэ зыгорэ къэтыгупшы-\n2:13 Македоние хэкур – еплъ 1 Кор. 16:5.\nсын тлъэкІэу тІорэп, ау лъэкІыныгъэ къытэзытырэр Тхьэр ары. 6Ащ зэзэгъыныгъакІэм* тыфэлэжьэнэу лъэкІыныгъэ къытитыгъ. А зэзэгъыныгъэр гущыІэ тхыгъэхэм атет зэзэгъыныгъэу щытэп, Тхьэм Ыпсэ ЛъапІэ ыдэжь къикІырэ зэзэгъыныгъэу щыт нахь; сыда пІомэ гущыІэ тхыгъэм егъалІэ, ау Тхьэм Ыпсэ ЛъапІэ къегъэпсэужьы.\n7ХьарыфхэмкІэ мыжъобгъухэм атетхэгъэ Тэурат хабзэм Іофэу ышІагъэм лІэныгъэ цІыфхэм къафигъэкІонэу арыгъэ пэтми, щытхъушхо иІэу къэкІуагъ. Арэущтэу пегъымбар Мусэ ынэгу нэфынэшхоу кІэтыр* текІыжьэу щытыгъэ пэтми, Израил цІыфхэр ынэгу еплъынхэ алъэкІыщтыгъэп. 8Арэущтэу зэрэщытым пае, Тхьэм Ыпсэ ЛъапІэ Іофэу ышІэрэм ащ нахьи нахь щытхъушхо иІэн фаеба? 9Тэурат хабзэу цІыфхэр зыгъэмысэрэм Іофэу ышІагъэм щытхъушхо иІагъэмэ, Тхьэм Ыпсэ ЛъапІэу цІыфхэм Тхьэм ыдэжькІэ шъыпкъагъэ яІэу зыгъэхъурэм Іофэу ышІэрэм ащ нахьи бэкІэ нахь щытхъушхо иІэн фае. 10Сыда пІомэ Тэурат хабзэу щытхъушхо иІэу щытыгъэм щытхъу зи имыІэжьэу къэнэ, ыужкІэ къэкІогъэ къэбарышІоу нахь щытхъушхо зиІэм фэбгъадэмэ. 11Тэурат хабзэу кІодыжьыщтыгъэм щытхъушхо иІагъэмэ, къэбарышІоу мыкІодэу къэнэжьырэм ащ нахьи бэкІэ нахь щытхъушхо иІэн фае.\n12Арышъ, ащ фэдэ щыгугъыгъэныр зэрэтиІэм пае, тыгушхоу тыкъэгущыІэ. 13Пегъымбар Мусэ зэрэзекІуагъэм фэдэу тызекІорэп. Израил цІыфхэм ащ ынэгу кІэт нэфынэшхор зэрэкІодырэр амылъэгъуным пае, ынэгу рихъуагъ*. 14Яакъылхэр гуркъэхэу хъугъэх. Непэрэ мафэм нэсы пэсэрэ зэзэгъыныгъэм итхылъхэм* зяджэхэкІэ, яакъылхэр ихъуагъэхэу къэнэх, сыда пІомэ Христос закъор а нэ-\n3:6 зэзэгъыныгъакІэр – Тхьэм ежьымрэ ицІыфхэрэ азыфагу дилъхьэгъэ зэзэгъыныгъэр ары. Мыщ дэжьым Паул зэзэгъыныгъакІэу Исус Христос ыгъэхъугъэр пэсэрэ зэзэгъыныгъэу пегъымбар Мусэ иТэурат хабзэм зигугъу ышІэу итым фегъадэ.\n3:7 пегъымбар Мусэ ынэгу нэфынэшхоу чІэтыр – еплъ Пегъымбар Мусэ ятІонэрэ тхылъэу ытхыгъэм 34:29.\n3:13 ынэгу рихъуагъ – еплъ Пегъымбар Мусэ ятІонэрэ тхылъэу ытхыгъэм 34:33.\n3:14 пэсэрэ зэзэгъыныгъэм итхылъхэр – джуртхэм ятхылъ лъапІэхэр ары: Тэурат, Сэбур, пегъымбархэм атхыгъэ тхылъхэри, нэмыкІхэри.\nкІурыхъор Іузыхыжьын зылъэкІырэр. 15Израил цІыфхэр непи пегъымбар Мусэ и Тэурат хабзэ зеджэхэкІэ, агу техъон иІ. 16Ау зыгорэм Зиусхьаным зызэрэфигъазэу, а техъуагъэр техыгъэ мэхъу. 17Зиусхьаныр Тхьэм Ыпсэ ЛъапІэ ары, ар зыдэщыІэми шъхьафитныгъэри щыІ. 18Тэ зэкІэ, зынэгу имыхъуагъэу Зиусхьаным ищытхъушхо гъунджэм къызэрищырэм фэдэу еплъыхэрэм, нахь щытхъушхо тиІэ хъу зэпытэу, ежьым фэдэ тыхъоу, зэблэхъугъэу тэхъу зэпыт. Ар зэкІэри къызхэкІырэр Зиусхьаным Ыпсэ ЛъапІэ ары.


Нэбгырэ мин 44-м ехъу хэлэжьагъ | АДЫГЭ ДУНАЙ | АДЫГЭ ДУНАЙ | АиФ Адыгея\n1941 — 1945-рэ илъэс-хэм щыIэгъэ Хэгъэгу зэошхом ТекIоныгъэр къызыщыдахыгъэр илъэс 72-рэ зэрэхъугъэр Адыгеим игъэкIотыгъэу щыхагъэунэфыкIыгъ. МэфэкI Iофтхьабзэхэр Мыекъуапэ игупчэ щыкIуагъэх.\n«МыкIодыжьыщт полкыр» зыфиIорэм хэлэжьэнхэу мыщ нэбгырэ мин 27-м ехъу къыщызэрэугъоигъагъ. Республикэм имуниципаль-нэ образование пстэуми мы Iофтхьабзэр ащыкIуагъ ыкIи зэкIэмкIи ащ нэбгырэ 44300-рэ хэлэжьагъ.\nТикъэлэ шъхьаIэ щыкIогъэ «МыкIодыжьыщт полкым» хэлажьэхэрэм зэлъашIэрэ орэдэу «Катюша» зыфиIорэр къаIуагъ. Ащ ыуж Хэгъэгу зэошхом хэлэжьагъэхэм ясурэтхэр аIыгъхэу къэзэрэугъоигъэхэр урамхэу Краснооктябрьскэмрэ Пушкиным ыцIэ зыхьырэмрэ къарыкIуагъэх. Ахэм апэ итыгъэх метрэ 30 зэрылъ ТекIоныгъэм ибыракъ тешIыкIыгъэр зыIыгъ «МыкIодыжьыщт полкым» иволонтерхэр.\nАР-м и ЛIышъхьэ ипшъэрылъхэр пIэлъэ гъэнэфагъэкIэ зыгъэцэкIэрэ КъумпIыл Мурат исабыйхэр игъусэхэу Iофтхьабзэм хэлэжьагъ. КIэлэцIыкIухэм аIыгъыгъэх ятэжъ пIашъэхэу КъумпIыл Хьамидэрэ ЛIыхъукIэ Махьмудэрэ ясурэтхэр.\nТекIоныгъэшхо къытфыдэзыхыгъэ дзэкIолIхэр унагъо пэпчъ агу къащагъэкIыжьыгъэх. Iофтхьабзэр зыщызэфашIыжьыгъэ Мыекъопэ къэлэ гупчэ паркым КъумпIыл Мурат къызекIуалIэм, мыщ къыщызэрэугъоигъэ ветеранхэм гущыIэгъу афэхъугъ. АР-м и ЛIышъхьэ ипшъэрылъхэр пIэлъэ гъэнэфагъэкIэ зыгъэцакIэрэр Хэгъэгу зэошхом иветеранхэм афэгушIуагъ, ахэм лIыхъужъныгъэу зэрахьагъэр цIыфхэм егъашIи зэращымыгъупшэщтыр, къытхэмытыжьхэм яшIэжь зэрагъэлъэпIэщтыр хигъэунэфыкIыгъ.\nАдыгэ къэралыгъо университетым зеушъомбгъу →


ШIуагъэ хэлъэу гъэфедэгъэныр\nГъогурыкIоныр щынэгъончъэнымкIэ республикэ Комиссием зичэзыу зэхэсыгъоу мы мафэхэм иIагъэр зэрищагъ Адыгэ Республикэм и ЛIышъхьэу КъумпIыл Мурат.\nЗэхэсыгъом Iофыгъо шъхьаIэу къыщаIэтыгъэр Адыгеим игъогу Iахьхэу хъугъэ-шIэгъэ щынагъо къызщыхъун ылъэкIыщтхэм якъыхэгъэщын, авариехэм япчъагъэ нахь макIэ шIыгъэнымкIэ анахьэу анаIэ зытырагъэтынхэ фэе лъэныкъохэм ягъэнэфэн ары. Мыщ епхыгъэу къэгущыIагъ Адыгеим псэолъэшIынымкIэ, транспортымкIэ, псэупIэ-коммунальнэ ыкIи гъогу хъызмэтымкIэ иминистрэу Валерий Картамышевыр. Ащ къызэриIуагъэмкIэ, хъугъэ-шIагъэхэр къащыхъунхэмкIэ щынагъо зыдэщыIэхэ чIыпIэхэр къыхэгъэщыгъэнхэм фэшI ведомствэм 2019-рэ илъэсым уплъэкIунхэр ышIыгъэх. Зэфэхьысыжьхэм къызэрагъэлъагъорэмкIэ, республикэм игъогухэм аварии 106-рэ къатехъухьагъ, ахэм нэбгырэ 25-рэ ахэкIодагъ, 118-мэ шъобжхэр атещагъэхэ хъугъэ. Мы лъэныкъомкIэ IофшIэныр нахь агъэлъэшын гухэлъ щыI.\nЛъэпкъ проектэу «Щынэгъончъэ ыкIи шэпхъэшIухэм адиштэхэрэ автомобиль гъогухэр» зыфиIорэм игъэцэкIэн къыдыхэлъытагъэу гъогурыкIоныр щынэгъончъэнымкIэ пшъэрылъхэр зэшIохыгъэхэ зэрэхъухэрэм къытегущыIагъ гъогурыкIоныр щынэгъончъэнымкIэ Къэралыгъо автоинспекцием и ГъэIорышIапIэу шъолъырым щыIэм ипащэу Александр Курпас. Ащ къызэрэхигъэщыгъэмкIэ, блэкIыгъэ илъэсым республикэм игъогухэм хъугъэ-шIэгъэ 505-рэ къатехъухьагъ, ахэм нэбгырэ 89-рэ ахэкIодагъ, 626-мэ шъобжхэр атещагъэхэ хъугъэ. Авариехэм ахэкIодагъэхэм япчъагъэ нахь макIэ хъугъэ нахь мышIэми, лъэпкъ проектым къыгъэнафэхэрэ къэгъэлъэгъонхэм акIэхьанхэ алъэкIыгъэп.\nГъогурыкIоныр щынэгъончъэным къыдыхэлъытагъэу хъугъэ-шIагъэхэм, ахэм ахэкIуадэхэрэм япчъагъэ нахь макIэ шIыгъэныр пшъэрылъ шъхьаIэу зэрэщытыр, тиныбжьыкIэхэр гъогум зэрэщызекIохэрэм лъыплъэгъэным, рулым ешъуагъэхэу кIэрытIысхьэхэрэм пытагъэ хэлъэу пшъэдэкIыжь ягъэхьыгъэным мэхьанэшхо зэряIэр Адыгэ Республикэм и ЛIышъхьэу КъумпIыл Мурат къыхигъэщыгъ. Джащ фэдэу автомобиль гъогу Iупэхэр зэрифэшъуашэу зэтегъэпсыхьэгъэнхэр, ахэр щынэгъончъэу щытынхэр пшъэрылъ шъхьаIэу къыгъэнэфагъ.\n«ГъогурыкIоныр щынэгъончъэным епхыгъэ унашъохэу тшIыхэрэм ялъытыгъ тицIыфхэм япсауныгъэ ыкIи ящыIэныгъэ ухъумагъэ зэрэхъущтыр. Хъугъэ-шIагъэхэр нахь макIэ тшIынхэм пае къыттефэрэр зэкIэ, анахьэу муниципалитетхэм, шIокI имыIэу зэшIотхынхэ фае», — къыIуагъ КъумпIыл Мурат.\nШъолъыр проектэу «Адыгеим иавтомобиль гъогухэр щынэгъончъэнхэр ыкIи шэпхъэшIухэм адиштэнхэр» зыфиIорэм игъэцэкIэн хэлажьэхэрэр Мыекъопэ ыкIи Яблоновскэ къэлэ агломерациехэр арых. Ащ къыдыхэлъытагъэу 2019 — 2024-рэ илъэсхэм Iофтхьабзэхэм язэшIохын сомэ миллиарди 3,3-м ехъу пэIуагъэхьащт. Ащ щыщэу сомэ миллиардитIум ехъур — федеральнэ гупчэм, миллиард 1,2-м ехъур — республикэ бюджетым къатIупщыщтых. БлэкIыгъэ илъэсым федеральнэ бюджетым къыхэхыгъэ сомэ миллион 433,6-рэ, республикэм имылъкоу сомэ миллион 29,7-рэ мы Iофыгъом пэIуагъэхьагъ. 2020-рэ илъэсым проектым изэшIохын сомэ миллион 475,8-рэ тефэнэу къалъытагъ. Проектым ишIуагъэкIэ республикэр къэгъэлъэгъон гъэнэфагъэхэм акIэхьан фае.\nКъуаджэу Тыгъургъой дэжь щашIырэ гъогу зэхэкIыпIэр гъэмафэм ехъулIэу къаухын гухэлъ зэрэщыIэр, мыщ IофшIэнхэу епхыгъэхэр мы илъэсым ибжыхьэ зэраухыщтхэр зэхэсыгъом къыщаIуагъ.\nГъогухэм яшIын ыкIи ягъэцэкIэжьын, ахэр зэрифэшъуашэу къэгъэнэфыгъэнхэм, щынэгъончъэным фытегъэпсыхьагъэхэ пкъыгъохэр, тамыгъэхэр гъогухэм атегъэуцогъэнхэм, нэмыкI Iофыгъуабэм комиссием хэтхэр атегущыIагъэх, унашъохэри ашIыгъэх.\nСомэ миллион 20-м ехъу джыри къафыхагъэкIыгъ →\nПсэуалъэхэм яшIын, ягъэцэкIэжьын зэрэлъыкIуатэрэр ыуплъэкIугъ